title: Seututie 280

text: Somerniemellä tie kulkee Viuvalan, Kopilan ja Oinasjärven kylien kautta Oinasjärven sivuitse, ohittaa Somerniemen kirkon Härjänlahden kylässä Paimionjoen lähdejärven Painion luona ja seurailee Paimionjoen vesistöä Somerniemen Palikaisten kylässä. Somerniemen Oinasjärvellä tiestä erkanee Somerniemen Kaskiston kautta Someron Terttilään johtava yhdystie 2801. Somerolla tie kulkee Paimionjoen vesistöön kuuluvan Hirsjärven eteläpuolitse ensin Hirsjärven, sitten Ihamäen ja lopuksi Harjun kylissä. Vähän ennen Someroa tiehen yhtyy etelästä seututieltä 110 alkava, Kiikalan ja Someron Terttilän kautta kulkeva yhdystie 2410. Someron keskustan luona tie yhtyy Tammisaaresta Salon ja Someron kautta Jokioisille johtavaan kantatiehen 52.


title: Seututie 280

text: Somerolla ja Nummi-Pusulassa tiehen liittyy myös joukko pienempiä, aiemmin paikallisteiksi luokiteltuja yhdysteitä. Näiden varsilla seututien 280 vaikutuspiirissä sijaitsevia kyliä ovat esimerkiksi Nummen Leppäkorpi, Pusulan Hyrkkölä sekä Somerniemen Jakkula, Keltiäinen, Vesanoja ja Härjänoja.


title: Seututie 280

text: Tie on vanhastaan muodostanut tärkeimmän maantieyhteyden Someron ja Helsingin välillä. Valtatien 1 valmistuttua moottoritieksi on kuitenkin havaittu, että Kiikalan kautta valtatieltä 1 Somerolle johtava yhdystie 2410 tarjoaa lähes yhtä nopean reitin Somerolta Helsinkiin; vaikka matka on pidempi, niin pidemmän osuuden moottoritietä sanotaan lisäävän turvallisuutta.


title: Seututie 280

text: Tien alkuosaa hallitsevat viljellyt laaksot kylineen, joihin Pusulassa ja Somerniemellä lomittuvat toisen ja kolmannen Salpausselän reunamuodostumat pitkittäisharjuineen, ja harjut jatkuvat myös Somerolla. Somerniemellä tien läheisyyteen osuvat Somerniemen kirkko Painion rannalla ja kesäisin suosittu Somerniemen kesätori. Somerniemen ja Someron rajalla Palikaisten Österkullassa tien läheisyydessä sijaitsee jääkäriliikkeen muistomerkki Jääkärilehto. Someron Hirsjärvellä tien varressa on erääksi Someron komeimmista nähtävyyksistä mainittu entinen Somerjoen kioski, jota vuodesta 1997 on pidetty kesäisin avoinna laulaja Rauli Somerjoen muistokohteena nimellä "Baddingin kioski Paratiisi". Ihamäen kylässä Somerolla tien varteen jää Hovimäen leirintäalue Hirsjärven rannalla. Tien varteen osuvia kartanoita ovat Somerniemellä Kopila Kopilan kylässä sekä Somerolla Seeteri Hirsjärven kylässä ja Hovila Ihamäen kylässä.


title: Seututie 280

text: Tie on osa loppilaisen Yhdysliikenteen aikoinaan liikennöimää bussilinjaa Helsingistä Somerolle, jota kuvataan Rauli "Badding" Somerjoen kappaleessa "Bussi Somerolle" albumilta "Rakkaudella – Raulilta" (julkaistu myöhemmin myös nimillä "Sävel rakkauden" ja "Bussi Somerolle") vuodelta 1982.


title: Seututie 280

text:
Raul Reimanin tiettävästi Rauli Somerjoen tarkkojen ohjeiden mukaan sanoittamassa kappaleessa mainittuihin kohteisiin tien varrella laulun alussa mainitun Tarvontien jälkeen kuuluu muun muassa Brynolf Poutasen kauppa Pusulan Hyönölässä; kaupan omistaja ei kuitenkaan levyn tuottajan Harry Aaltosen mukaan halunnut ottaa uunituoretta kasettia kaupassa myyntiin, kun tätä mahdollisuutta levyn valmistuttua tarjottiin.
Someron puolelta laulussa mainitaan Lukkarin "kurvi" Somerniemellä, joka tienoikaisun myötä on sittemmin jäänyt tiestä sivuun, sekä Kääntelä, jossa sijaitsivat Somerjoen kotikylän Hirsjärven kauppa ja posti risteyksessä, jossa laulaja poseeraa albumin uudelleenjulkaistun version "Sävel rakkauden" (1986) kannessa. Aivan lähellä Kääntelää on myös Somerjoen kioski ja perheen kotitalo ("en jääkään vielä pois"), ja lähempänä Someron keskustaa Esakallio, joka oli yksi Somerjoen ensimmäisen yhtyen "The five yes'in" ensimmäisistä esiintymispaikoista.


title: Seututie 280

text: Tähän Esakallion ja Salontien risteykseen nykyinen seututie 280 päättyy, ja kantatien 52 osuudelle jää laulun kohteista vielä Lammin mäki, jolta Helsingin suunnasta tultaessa avautuu näkymä yli Someron keskustan. Laulun lopussa mainitaan vielä somerolainen ravintola Hämeenportti, joka myöhemmin on toiminut muun muassa nimillä Kaupunginhotelli-Ravintola Satumaa ja Drunk'n Monkey Somero, sekä Hämeen Härkätie, jota pitkin kuitenkaan laulussa mainittu Yhdysliikenteen bussi ei todellisuudessa ajanut.


title: Seututie 280

text: Ennen tienumeroiden uudistusta vuonna 1996 seututien 280 edeltäjänä oli maantie 280, joka jatkui nykyisestä Salontien risteyksestä Somerolla nykyisten kantatien 52 ja seututien 282 reittiä valtatielle 2 Tammelan Häiviään. Kun tällöin siihenastinen maantie 240 Salon ja Someron välillä, osuus siihenastisesta maantiestä 280 Somerolla sekä siihenastinen maantie 2803 Somerolla ja Jokioisilla liitettiin kantatiehen 52, maantien 280 loppuosasta Someron Pikku-Joensuun ja Tammelan Häiviän välillä muodostettiin seututie 282. Ennen nykyisen valtatien 2 valmistumista 1960-luvulla osuus nykyisestä seututiestä 280 nykyisen seututien 125 risteyksestä Nummi-Pusulassa nykyiselle kantatielle 52 Somerolla oli osa valtatietä 2.


title: Võ Quý

text: Võ Quý (31. joulukuuta 1929 Hà Tĩnhin maakunta – 10. tammikuuta 2017 Hanoi) oli vietnamilainen lintutieteilijä.


title: Võ Quý

text: Tohtori Võ Quý opiskeli Kiinassa ja palasi Vietnamiin 1954 Ranskan kärsittyä tappion sodassa Vietnamia vastaan. Hän oli yksi Hanoin yliopiston perustajista vuonna 1956 ja toimi yliopiston professorina. Hän tutki amerikkalaisten Vietnamin sodassa käyttämien rikkakasvien torjunta-aineiden, kuten Agent Orange, vaikutuksia kasvillisuuteen, ja organisoi myöhemmin valtion uudelleenmetsittämisohjelmia. Vuonna 1985 hän vihki Vietnamin ensimmäisen ympäristöntutkimuslaitoksen Hanoin yliopistossa.


title: Võ Quý

text: Võ Quý löysi sodan aikana lähes hävinneeksi joutuneen saruskurjen ("Grus antigone") uuden esiintymisalueen, ja oli perustamassa muuttolintujen suojelualuetta. Hän esitti, että Vietnamin sademetsissä elävä annaminfasaani ("Lophura edwardsi") olisi eri laji kuin vietnaminfasaani ("Lophura hatinhensis"), jonka Quý nimesi vuonna 1975. Monet luokittelijat pitävät niitä kuitenkin samana lajina, mutta Suomen BirdLifen lajiluettelossa ne ovat eri lajeja.


title: Võ Quý

text: Võ Quý kirjoitti kaksiosaisen kirjan Vietnamin linnuista, "The Birds of Vietnam", ja oli yhtenä kirjoittajana teoksessa "The Kouprey: An Action Plan for Its Conservation". Vuonna 2003 hänelle myönnettiin Blue Planet Price.


title: Turvapuisto

text: Turvapuisto on Ruduksen perustama rakennusalan työturvallisuuden koulutusrata Espoossa ja Oulussa. Turvapuisto on käytännön harjoitusalue, jossa järjestetään harjoituksia työn vaaroista selviämiseen. Teemana on "Tekemällä oppii". Tekeminen on pääasiassa ulkoilmassa tapahtuvia harjoituksia. Useimmissa kohteissa kävijät pääsevät itse kokeilemaan erilaisia asioita. Alueella voi käydä harjoittelemassa yhtiön aliurakoitsijoiden, asiakkaiden sekä yhteistyökumppanien henkilökunta.


title: Turvapuisto

text: Turvapuisto on Rudus Oy:n hanke, mutta siinä on mukana monia alan toimijoita ja yrityksiä. Turvapuiston ensimmäinen vaihe avattiin Espoossa vuonna 2009 ja 2. ja 3. vaiheet avattiin 2010. Turvapuisto sijaitsee Espoon Ämmässuolla entisen betonitehtaan alueella.


title: Turvapuisto

text: Idea puiston perustamiseen saatiin yhdysvaltalaiselta emoyhtiön tytäryhtiöltä. Rudus oli työturvallisuudessa konsernin Euroopan-yritysten häntäpäässä.


title: Integumentti

text: Integumentti eli ruumiinpeite tarkoittaa eliön pintaa suojaavaa kalvoa, etenkin hyönteisen ihoa eli kitiinikutikulaa, josta muodostuu eläimen tukiranka. Se voi tarkoittaa myös muuta peitettä, tai kalvoa, joka ympäröi kasvin siemenaiheen sydäntä, ja josta myöhemmin muodostuu siemenen kuori.


title: Integumentti

text: Ihmisen integumentti muodostuu ihosta, kynsistä, hiuksista ja karvoista.


title: Tero Kalliolevo

text: Tero Kalliolevo (s. 7. maaliskuuta 1977) on suomalainen tietokilpailija. Hän on 2000-luvulla käynnistyneissä kansainvälisissä arvokilpailuissa Pohjoismaiden menestynein ja kuului Bruggessa 2011 Euroopan-mestaruuden voittaneeseen maajoukkueeseen.


title: Tero Kalliolevo

text: Kalliolevo saavutti vuoden 2008 tietokilpailun maailmanmestaruuskisoissa pronssia. Hänen taakseen neljänneksi jäi moninkertainen maailman- ja Euroopan-mestari Kevin Ashman. Toisen MM-pronssinsa hän saavutti vuonna 2011 kymmenen pistettä voittaja Pat Gibsonille hävinneenä mutta tasapistein hopealle sijoittuneen Ashmanin kanssa. Vuonna 2013 Kalliolevo saavutti MM-hopeaa neljä pistettä Pat Gibsonille hävinneenä ja viisi pistettä edellä pronssimitalisti Kevin Ashmania.


title: Tero Kalliolevo

text:
Tietokilpailun EM-kisoissa Kalliolevo on saavuttanut 21 mitalia. Blackpoolissa 2007 hän sijoittui parikilpailussa Jussi Suvannon parina toiseksi ja maajoukkuekilpailussa jaetulle kolmannelle sijalle. Oslon EM-kilpailuissa 2008 hän saavutti pronssia maajoukkuekilpailussa sekä Suvannon ja kahden virolaisen kanssa seurajoukkueiden kilpailussa. Dordrechtin EM-kilpailuissa 2009 hän saavutti seurajoukkueiden kilpailussa hopeaa samalla kokoonpanolla, jolla joukkue kilpaili vuotta aiemmin. Derbyn EM-kilpailuissa 2010 Kalliolevo saavutti hopeaa yksilökilpailussa ja Jussi Suvannon kanssa parikilpailussa sekä pronssia maajoukkuekilpailussa. Bruggen EM-kilpailuissa 2011 Suomi voitti kaikkien aikojen ensimmäisen maajoukkueiden mestaruutensa. Joukkueeseen kuuluivat Kalliolevon ja Suvannon lisäksi Tuomas Tumi ja Timo Toivonen. Välierässä Suomi voitti neljällä pisteellä Belgian ja loppuottelussa yhdellä pisteellä Norjan. Seurajoukkueiden kilpailussa suomalais-virolainen yhteistyö tuotti pronssia. Tartossa 2012 Kalliolevo ja Suvanto sekä virolaiset Tauno Vahter ja Ove Põder voittivat seurajoukkueiden Euroopan-mestaruuden, minkä lisäksi Kalliolevo ja Suvanto saavuttivat hopeaa parikilpailussa sekä Timo Toivosen ja Ilkka Tiensuun kanssa niin ikään hopeaa maajoukkuekilpailussa. Liverpoolissa 2013 Kalliolevo saavutti seurajoukkueiden kilpailussa hopeaa ja parikilpailussa pronssia. Bukarestissa 2014 hän voitti mestaruuden parikilpailussa yhdessä belgialaisen Ronny Swiggersin kanssa sekä saavutti hopeaa seurajoukkueiden kilpailussa yhdessä kolmen virolaisen kanssa ja pronssia henkilökohtaisessa kilpailussa. Rotterdamissa 2015 Kalliolevo oli ainoa suomalaiskilpailija ja saavutti Aspirational Cupissa hopeaa muunmaalaisten joukkuetovereidensa kanssa. Ateenassa 2016 Kalliolevo jäi mitaleitta mutta Zagrebissa 2017 hän sai seurajoukkuekilpailussa hopeaa Jussi Suvannon ja kahden virolaisen kanssa sekä maajoukkuekilpailussa pronssia Suvannon ja Tuomas Tumin kanssa.
Ensimmäisissä Pohjoismaiden mestaruuskilpailuissa Tallinnassa 2008 Kalliolevo voitti kaikki kolme kilpailua: henkilökohtaisen kilpailun, parikilpailun sekä joukkuekilpailun. Toisissa PM-kilpailuissa Turussa 2010 hän voitti jälleen mestaruuden kaikissa kolmessa kilpailussa. Kolmansissa PM-kilpailuissa Kööpenhaminassa 2012 hän voitti henkilökohtaisen mestaruuden jatkokysymyksillä sekä parien mestaruuden Tuomas Tumin kanssa selvällä erolla seuraaviin mutta jäi joukkuekilpailussa neljänneksi. Neljännet PM-kilpailut käytiin keväällä 2015 Oslossa, jossa Kalliolevo voitti mestaruuden parikisassa Jussi Suvannon kanssa sekä sijoittui pronssille henkilökohtaisessa kilpailussa ja joukkuekilpailussa. Viidensissä PM-kilpailuissa Tallinnassa 2018 Kalliolevo saavutti pronssia henkilökohtaisessa kilpailussa ja joukkuekilpailussa sekä sijoittui Suvannon kanssa parikilpailussa neljänneksi.


title: Tero Kalliolevo

text: Kalliolevo voitti Suomen-mestaruuden sekä henkilökohtaisessa kilpailussa että joukkuekilpailussa Oulussa 2009, Turussa 2010, Oulussa 2013, Seinäjoella 2015, Tampereella 2016, Oulussa 2017 ja Turussa 2018. Lisäksi hän voitti Suomen-mestaruuden henkilökohtaisessa kilpailussa Turussa 2014 ja joukkuekilpailussa Tampereella 2012.


title: Tero Kalliolevo

text: Vuonna 1996 Kalliolevo osallistui MTV3:n "Tietopörssi"-ohjelmaan, jossa hän sijoittui toiseksi.


title: Oxford University AFC

text: Oxford University AFC on jalkapalloseura Oxfordin kaupungista ja on erityisesti Oxfordin yliopiston jalkapallojoukkue. Seura on voittanut FA Cupin kerran 1874, jolloin se voitti loppuottelussa Royal Engineersin maalein 2–0. Se selvisi cupin finaaliin myös vuonna 1873, jolloin se hävisi Wanderersille 0–2. Vuonna 1877 Wanderers voitti loppuottelun jatkoajan jälkeen 2–0 ja vuonna 1880 Clapham Rovers oli parempi lukemin 1–0. Seura muodosti yhdessä Cambridge University AFC:n kanssa 1950-luvulla suositun Pegasus AFC:n. Pegasus voitti kahdesti FA Amateur Cupin 1951 ja 1953.


title: Chinde

text: Chinde on Sambesin sivujoki Mosambikissa. Lähellä mereen laskemistaan Sambesi jakaantuu useaan matalaan osaan, jotka muodostavat soistuneen deltan, Chinde eroaa pääuomasta tämän deltan pohjoispuolella, ja laskee mereen muodostaen purjehduskelpoisen väylän. Chinden rannalla on noin 6500 asukkaan Chinden kaupunki.


title: Johannes Gutenberg-Universität Mainz

text: Johannes Gutenberg-Universität Mainz on yliopisto saksalaisessa Mainzin kaupungissa Rheinland-Pfalzissa. Noin 36 200 opiskelijallaan se on yksi Saksan kymmenestä suurimmasta yliopistosta. Vuoden 2005 alussa voimaan astuneen rakenneuudistuksen jälkeen yliopisto on jaettu yhteentoista tiedekuntaan. Yliopisto perustettiin vuonna 1477. Se on nimetty kirjanpainokoneen keksijän Johannes Gutenbergin mukaan.


title: Komati

text: Komati eli Incomati on joki eteläisessä Afrikassa. Se on 480 kilometriä pitkä, ja virtaa kolmen valtion läpi. Joen lähteet ovat Etelä-Afrikassa Mpumalangan provinssissa. Sieltä se kulkee itään Swazimaan pohjoisosien läpi ja laskee Intian valtamereen Mosambikissa, noin 25 km Maputon pohjoispuolella.


title: Komati

text: Joessa on kaksi suurta voimalaitosta: Etelä-Afrikassa Driekoppies-pato ja Swazimaassa Magugan pato ja voimalaitos, jotka rakennettiin vuosina 1995-2001 Etelä-Afrikan ja Swazimaan yhteistyönä.


title: Albert-Ludwigs-Universität Freiburg

text: Albert-Ludwigs-Universität Freiburg on yliopisto saksalaisessa Freiburg im Breisgaun kaupungissa Baden-Württembergissä. Yliopiston perusti 21. syyskuuta 1457 itävaltalainen arkkiherttua Albrecht VI, ja se on yksi Saksan kuudesta vanhimmasta yliopistosta. Siellä opiskelee noin 22 000 opiskelijaa yhdessätoista eri tiedekunnassa. Vuonna 2006 Saksan opetusministeriö nimesi yliopiston Exzellenzinitiative-ohjelman puitteissa yhdeksi Saksan niin kutsutuista eliittiyliopistoista.


title: Albert-Ludwigs-Universität Freiburg

text: Maailman viidensadan huippuyliopiston Shanghai-yliopistovertailussa Freiburgin yliopisto sai vuonna 2014 sijaluvun 101–150.


title: Tulipesä

text: Tulipesä voi tarkoittaa seuraavia asioita:


title: Boumediene

text: Boumediene tai Boumedienne on arabiankielinen sukunimi. Se voi viitata seuraaviin:


title: Maputo (joki)

text:
Maputo on joki eteläisessä Afrikassa. Se virtaa kolmen valtion läpi.
Se saa alkunsa Swazimaasta tulevan Usutun ja Etelä-Afrikasta tulevan Pongolan yhtyessä Mosambikin lounasosassa. Sieltä se kulkee koilliseen 80 km ja laskee lopulta Intian valtamereen Mosambikissa, noin 25 km Maputon kaupungin eteläpuolella.


title: Maputo (joki)

text: Maputo on Swazimaan suurin joki. Sen rannat ovat jyrkät, usein rotkomaiset ja sankkojen metsien peitossa. Sen varrella ei ole suuria kaupunkeja.


title: Kansallinen poninäyttely

text: Kansallinen poninäyttely on suomalainen vuosittain järjestettävä useiden poni- ja pienhevosrotujen yhteinen näyttely. Ensimmäinen näyttely järjestettiin vuonna 1978 Ypäjällä. Aluksi tapahtumaa järjestivät eri rotuyhdistykset, Suomen Hippos, Suomen Poniseura ja Ratsujalostusliitto. Vuodesta 1998 alkaen näyttelyn järjestämisestä on huolehtinut Poninäyttely-yhdistys PONY. Poninäyttely-yhdistyksen jäseninä ovat ponirotuyhdistykset, jotka nimeävät vuosittain edustajansa PONYn työryhmään. Näyttely on pidetty vuodesta 1997 alkaen Vermon raviradalla, ja tapahtumaa kutsutaankin usein ”Vermon poninäyttelyksi”.


title: Kansallinen poninäyttely

text: Näyttelyyn osallistuvien ponien määrän kasvettua satoihin myös näyttelyn puitteita on pitänyt laajentaa. Näyttely on nykyisin kaksipäiväinen. Lauantaina arvostellaan nuoret eli 1–3-vuotiaat ponit ja sunnuntaina aikuiset ponit sekä maitovarsat. Nuoret ponit on rotukehän lisäksi mahdollista käyttää myös Suomen Hippoksen kehässä arvioitavana. Tuomareita tarvitaan useita, ja ne pyritään saamaan rotujen alkuperämaista. Ponit arvostellaan rodun ja iän mukaan määräytyvissä luokissa. Kunkin rodun paras poni pääsee Best In Show -kehään, jossa näyttelyn päätteeksi kaikki tuomarit yhdessä valitsevat parhaan ponin. Vuonna 2009 tuomareita oli Ruotsista, Britanniasta, Ranskasta ja Suomesta. Roduista olivat mukana shetlanninponi, welshit (kaikki sektiot sekä welsh part bred), ratsuponit, connemara, gotlanninruss, new forest sekä suomenpienhevonen. Määrällisesti eniten oli shetlanninponeja. Rakennearvostelun lisäksi oli ratsastusluokkia sekä lapsiesittäjien taitoja mittaava junior handler -luokka.


title: Kansallinen poninäyttely

text: Alkuvuosina näyttelyä järjesti Suomen Poniseura ja sen jälkeen eri rotuyhdistykset vuorotellen. Järjestäjän lisäksi myös näyttelypaikka vaihteli vuoteen 1997 saakka. Sitä ennen näyttely järjestettiin Ypäjällä (1978, 1980–1986), Kotimäen Ponitallilla Littoisissa (1987–1991, 1993, 1994), Kouvolassa (1992, 1996), Hämeenlinnassa (1979) ja Orimattilassa (1995). Osallistuvien ponien määrä on vuosien varrella kasvanut muutamasta kymmenestä nykyiseen yli neljäänsataan. Tämän vuoksi näyttelypaikaksi vakiintui Vermon ravirata, jossa on käytettävissä riittävän suuri alue sekä karsinapaikkoja.


title: Kansallinen poninäyttely

text: Näyttelyyn on alusta saakka kutsuttu tuomareita ulkomailta. Ensimmäisessä näyttelyssä tuomarina oli ruotsalainen Herman Friedländer. Ensimmäisissä näyttelyissä poneja ei jaettu luokkiin roduittain vaan ikäryhmittäin. Osallistuvat rodut ovat vuosien varrella vaihdelleet, mutta alkuvuosista saakka mukana ovat olleet shetlanninponi, gotlanninruss, new forest, connemara, welshit sekä risteytysponit (nykyisin ratsuponi). Välillä näyttelyssä on esitetty myös dartmooreja ja islannihevosia. Poninäyttely-yhdistyksen perustamisen jälkeen roduiksi ovat vakiintuneet shetlanninponi, russ, new forest, connemara, welshit, ratsuponit, suomenpienhevonen ja vuonohevonen. Näyttelyluokkien lisäksi joinain vuosina on järjestetty ratsastus- ja ajokilpailuja.


title: The Illusion of Progress

text: The Illusion of Progress on yhdysvaltalaisen nu metal -yhtye Staindin 19. elokuuta 2008 ilmestynyt kuudes studioalbumi. Se pääsi suoraan Billboard 200 -listan kolmannelle sijalle.


title: Mazowe

text: Mazowe on joki eteläisessä Afrikassa. Sen lähteet ovat Zimbabwessa Hararen pohjoispuolella, mistä se jatkaa matkaansa pohjoiseen ja koilliseen osana Mosambikin ja Zimbabwen välistä rajaa, ennen kuin se yhtyy Sambesi-jokeen Mosambikin puolella. Jokeen on rakennettu pato vuonna 1918 Hararen pohjoispuolelle. Padon tarkoitus oli turvata kasteluveden saanti sitrushedelmätarhoissa ja muilla viljelmillä.


title: Mazowe

text: Joen varsilla huuhdotaan kultaa, mikä on aiheuttanut ympäristöongelmia. Jokivarren luontokohteista yritetään saada ekomatkailukohdetta.


title: Mazowe

text: Sadekaudella se muuttuu vuolaaksi, ja aiheuttaa usein paikallisia tulvia.


title: Ruth Cardoso

text: Ruth Correia Leite Cardoso (19. syyskuuta 1930 – 24. kesäkuuta 2008) oli brasilialainen antropologi ja Brasilian presidentin Fernando Henrique Cardoson puoliso.


title: Ruth Cardoso

text: Ruth Cardoso syntyi Araraquarassa São Paulon osavaltiossa Brasiliassa. Hän muutti osavaltion pääkaupunkiin São Pauloon opiskelemaan São Paulon yliopistoon. Hän väitteli sittemmin siellä vuonna 1972 tohtoriksi pääaineenaan antropologia. Väitöskirjan aiheena oli perherakenne ja sosiaalinen muutos japanilaisten maahanmuuttajien yhteisössä. Yliopistoaikoinaan hän tapasi tulevan puolisonsa, tulevan Brasilian presidentin Fernando Henrique Cardoson, ja he avioituivat 1952.


title: Ruth Cardoso

text: Armeijan kaapattua 1964 Brasiliassa vallan Cardosot joutuivat monien muiden poliittiselta kannaltaan vasemmistolaisten tavoin lähtemään maanpakoon. Cardosot viettivät ulkomailla seuraavat kymmenisen vuotta. He asuivat Chilessä, Ranskassa, Iso-Britanniassa ja Yhdysvalloissa ja toimivat näissä maissa opettajina yliopistoissa. Yhdysvalloissa asuessaan Ruth Cardoso luennoi Coloradon yliopistossa ja Kalifornian yliopistossa, Berkeleyssa. Työnsä ohella hän myös täydensi opintojaan.


title: Ruth Cardoso

text: Cardosot pääsivät palaamaan Brasiliaan 1970-luvulla. He asettuivat jälleen São Pauloon, jonne perustivat 1970-luvun loppupuolella Brasilian analysointi- ja suunnittelukeskuksen, joka oli maan ensimmäinen nykyaikainen politiikkaa tutkiva tutkimuslaitos. Laitos on edelleenkin tärkeä yhteiskuntatieteiden tutkimuskeskus. Ruth Cardoso toimi laitoksen ensimmäisenä johtajana. Lisäksi hän toimi pitkään tutkijana kyseisessä instituutissa.


title: Ruth Cardoso

text: Vaikka Cardoson puoliso osallistui politiikkaan 1980-luvulta alkaen ensin parlamentissa ja myöhemmin ministerinä, Ruth Cardoso päätti keskittyä kokonaan tieteelliselle uralle. Hän tutki ja kirjoitti useita tieteellisiä artikkeleita muun muassa elämästä slummeissa, maahanmuuttajien emigroitumisesta ja väkivallasta kaupungeissa.


title: Ruth Cardoso

text: Kun Fernando Henrique Cardososta tuli 1994 presidentti, Ruth Cardoso jatkoi valitsemallaan linjalla ja pysyi enimmäkseen poissa julkisuudesta. Presidentin vaimona hän nykyaikaisti presidentin puolison roolia. Toisaalta hän tutkimustensa kautta vaikutti vahvasti Brasilian sosiaalipolitiikkaan. Hän käynnisti miehensä presidenttikaudella monia sosiaalipoliittisia hankkeita. Tärkein näistä oli "Comunidade Solidaria", joka keskittyi köyhyyden poistamiseen ja sosiaalisen syrjäytymisen ehkäisemiseen. Muita kehityshankkeita olivat muun muassa mikrolainoja tarjoavan palvelun käynnistäminen Brasiliassa sekä terveys- ja ravitsemusneuvontapalveluiden käynnistäminen. Cardoso julkaisutti palveluiden käyttäjille myös kirjallisuutta. Cardoson luomat palvelukonseptit levisivät laajalle, ja niitä sovellettiin São Paulon lisäksi eri puolilla Brasiliaa sekä myös muualla latinalaisessa Amerikassa ja jopa Afrikassa.


title: Ruth Cardoso

text: Ruth Cardoso vietiin sairaalaan 23. kesäkuuta 2008 rytmihäiriöiden ja kovien rintakipujen takia. Hän pääsi kotiin, mutta kuoli seuraavana päivänä sydänkohtaukseen kotonaan São Paulossa. Hän oli 77-vuotias.


title: Ruth Cardoso

text: Cardosoille syntyi kolme lasta: Luciana, Paulo Henrique ja Beatriz.


title: Helokolibrikukka

text: Helokolibrikukka ("Strelitzia reginae") on ruohovartinen kukkiva kasvi, joka kasvaa luonnonvaraisena Etelä-Afrikan Kapmaan itäosissa. Sitä kasvatetaan koriste- ja huonekasvina ja tuodaan pohjoiseen myös leikkokukkana.


title: Helokolibrikukka

text: Helokolibrikukka kasvaa jopa kaksi metriä korkeaksi. Sen jäykkäruotiset, melko kapeat lehdet ovat 50–70 senttimetriä pitkät. Kukka on toispuoleinen ja muistuttaa pientä lintua. Luonnonmuodossa on kolme oranssia ja kolme sinisävyistä terälehteä. Se houkuttelee pienikokoisia lintuja, jotka istahtavat sinisten terälehtien muodostamalle hyllylle juomaan mettä ja sotkeutuvat samalla siitepölyyn. Kasvista on kehitetty myös punaisia ja keltaisia lajikkeita.


title: Mumbain metro

text: Mumbain metro on metrojärjestelmä Mumbaissa Intiassa. Ensimmäinen 11,4 kilometrin pituinen linja avattiin liikenteelle 8. kesäkuuta 2014.


title: Tuomaansilta

text: Tuomaansilta () on Aurajoen ylittävä silta Turussa. Sillan kautta kulkee Helsinginkatu, joka muuttuu jonkin matkaa sillan kaakkoispuolella valtatie 1:ksi. Liikenne sillalla kulkee molempiin suuntiin, ja se on myös jalankulkijoiden ja kevyen liikenteen käytössä. Silta on nimetty 1200-luvulla eläneen piispa Tuomaan mukaan. Silta on tyypiltään jännitetty betoninen jatkuva palkkisilta.


title: Tuomaansilta

text: Tuomaansilta rakennettiin vuosina 1998–1999. Sen suunnitteli Insinööritoimisto Pontek Oy, joka suunnitteli myös Turun Teatterisillan. Tuomaansilta notkahti rakennusvaiheessaan tammikuussa 1999, kun Aurajoen jäät lähtivät Halistenkosken alapuolelta liikkeelle isoina lauttoina kesken sillan kannen valun ja törmäsivät valumuottien tukirakenteisiin. Saman vuoden aprillipäivänä Turun Sanomien aprillipilana oli, että silta olisi romahtanut uudestaan. Suomen Rakennusinsinöörien Liitto valitsi Tuomaansillan vuoden sillaksi vuonna 2001. Vuonna 2014 toinen turkulainen silta, Kirjastosilta, sai saman kunnian.


title: Tuomaansilta

text: Sillan läheisyydessä on Tuomaanpuisto. Ympäristössä sijaitsee myös Leena Ikosen tekemä "Jäähuntu"-taideteos.


title: Aurajoen ratasilta

text: Aurajoen ratasilta) on rantaradan silta, joka ylittää Aurajoen Turun Raunistulassa. Sillalla on myös kevyen liikenteen väylä.


title: Aurajoen ratasilta

text: Alkuperäinen rautatiesilta avattiin käyttöön vuonna 1899. Se oli paraabeliristikkosilta, jossa ristikko oli raiteen alapuolella. Sillan kolme keskimmäistä jänneväliä olivat pituudeltaan 34 metriä ja niiden kummallakin puolella oli kolme 12 metriä pitkää jännettä. Se rakennettiin uudelleen vuonna 1955. Ristikkokannattajat korvattiin levypalkeilla, jotka olivat tuolloin Suomen pisimmät.


title: Aurajoen ratasilta

text: Sillan kannattajien vaihdon teki A. Ahlstöm Oy:n Varkauden konepaja. Yhdeksänaukkoisen sillan kokonaispituus on 180 metriä ja pisin jänne on 34 metriä, joka on Suomen rataverkon pisin ei-jatkuvan levypalkin aukko. Aukko on myös Suomen rautateiden kolmanneksi pisin teräksinen levypalkkisillan aukko, sitä pidempiä ovat ovat Saimaan kanavan ratasillan 42 metrin aukko Lappeenrannassa ja Syrjäsalmen ratasillan 45-metrinen aukko Karjalan radalla Kiteellä. Syrjäsalmen silta on vuodelta 1966 ja Saimaan kanavan ratasilta vuodelta 1967.


title: Aurajoen ratasilta

text: Rautatiesillalla on kevylle liikenteelle tarkoitettu väylä, joka oli vuodesta 2004 suljettuna jalankulkijoilta ja pyöräilijöiltä. Sen puolesta nousi kansanliike, ja silta avattiin jälleen kevyelle liikenteelle levennettynä vuonna 2009. Vuodesta 2018 lähtien sillan kevyen liikenteen väylällä on ollut pyöräily kielletty.


title: Kolibrikukat

text: Kolibrikukat ("Strelitzia") on ruohovartisten kukkivien kasvien suku, johon kuuluu ainakin viisi lajia. Niitä kasvaa luonnonvaraisena eteläisessä Afrikassa. Niitä kasvatetaan koriste- ja huonekasvina, ja tuodaan pohjoiseen myös leikkokukkana.


title: Kolibrikukat

text: Kolibrikukkien kukka on toispuoleinen ja muistuttaa pientä lintua. Suurikokoisin laji, valkokolibrikukka ("Strelitzia nicolai"), voi kasvaa lähes kymmenmetriseksi.


title: Kolibrikukat

text: Suomeksi nimetyt lajit:


title: Kolibrikukat

text: Muut lajit:


title: Halistensilta

text: Halistensilta on Turussa sijaitseva Aurajoen Halistenkosken kohdalla ylittävä silta. Sillalta pohjoiseen johtaa Gregorius IX:n tie ja etelään Halistentie. Silta yhdistää eteläisen Nummen kaupunginosan pohjoiseen Halisten kaupunginosaan. Silta on rakennettu 1980-luvulla.


title: Halistensilta

text: Vanha Halistensilta on 1930-luvulta, ja se on edelleen kevyen liikenteen käytössä.


title: Abdelhak Ben Chikha

text: Abdelhak Ben Chikha (s. 22. marraskuuta 1963 Kabylie, Algeria) on algerialainen jalkapallovalmentaja ja entinen jalkapalloilija. Joulukuusta 2011 lähtien hän on toiminut Club Africainin päävalmentajana.


title: Abdelhak Ben Chikha

text: Ben Chikha kiinnostui jalkapallosta käydessään nuorena koulua Bordj Bou Arreridjissa. Hän oli mukana paikallisessa junioriseurassa JS Bordj Ménaïelissa. Muutettuaan takaisin Soustaraan Ben Chikha liittyi USM Algerin junioreihin.


title: Abdelhak Ben Chikha

text: Sittemmin hän pelasi MC Algerin edustuksessa aluksi D2 Nedjma (Algerian toiseksi korkeimmalla) tasolla. Omien sanojensa mukaan hän ei ollut teknisesti taitava, mutta korvasi tämän terävyydellään ja aggressiivisuudellaan. Myöhemmin Ben Chikha edusti myös JS El Biaria ja pelasi uransa viimeiset ottelut Tunisian pääsarjassa ES Zarzisin riveissä.


title: Abdelhak Ben Chikha

text: Ben Chikha toimi muutaman vuoden kotimaassaan CR Belouizdadin joukkueen tehtävissä. Hänen aikanaan joukkue voitti kerran Algerian-mestaruuden ja liigacupin. Sittemmin hän siirtyi valmentamaan Algerian alle 21-vuotiaiden maajoukkuetta. Ben Chikha ei kuitenkaan jatkanut tehtävässään sopimuksensa päätyttyä 15. toukokuuta 2005. Maa joutui etsimään etsimään hänen korvaajaa kuukautta myöhempiin alkaneisiin Välimeren kisoihin.


title: Abdelhak Ben Chikha

text: Kaudeksi 2005–2006 hänet palkattiin qatarilaisen Umm-Salal SC:n luotsiksi, joka pelasi Qatarin toiseksi korkeimmalla sarjatasolla. Joukkue voitti sarjan selkeällä 15 pisteen erolla ja nousi kaudeksi 2006–2007 Qatarin pääsarjaan. Ben Chikha kuitenkin siirtyi valmentamaan Tunisiaan vuonna 2006 ja sai ensimmäiseksi valmennusvastuulleen ES Zarzisin kaudella 2006–2007. Edelliskaudella joukkue menestyi hyvin sijoittuessaan Tunisian pääsarjassa kuudenneksi, sitä vastoin Ben Chikhan alaisuudessa joukkue välttyi kahden pisteen turvin sarjaputoamisen. Hänet kuitenkin palkattiin samalla kaudella toiseksi sarjassaan tulleen Club Africainin päävalmentajaksi. Ben Chikhan avauskausi oli kuitenkin menestyksekäs Club Africainin voitettua Tunisian-mestaruuden 12 vuoden jälkeen. Samaisella kaudella se haali myös North African Cup of Cup Champions mestaruuden, jossa joukkue voitti loppuottelussa marokkolaisen FAR Rabatin. Seuraava kausi 2008–2009 ei ollut yhtä menestyksekäs vaikka joukkue sijoittuikin toiseksi Tunisian pääsarjassa. Menestyksen myötä Ben Chikha nousi joukkueen legendojen joukkoon ja Algerian jalkapalloliitto kutsui hänet valmentamaan maan olympiajoukkuetta. Ben Chikha kertoi alun perin olleensa valmis jatkamaan vielä vuoden joukkueen valmentajana, mutta jätti seuran kotimaansa pyytäessä hänet valmentamaan tulevia kesäolympialaisia varten. Samaan aikaan hän sai vastuulleen myös Algerian A' maajoukkueen, jonka hänen oli tarkoitus viedä karsinnoista vuoden 2011 CHAN-kisoihin.


title: Abdelhak Ben Chikha

text: Kesäkuussa 2010 Ben Chikha ilmoitettiin olleen Algerian maajoukkueen uusi apuvalmentaja. Tämä ei kuitenkaan totetunut Rabah Saadanen jatkaessa vuoden 2010 MM-kisojen jälkeen samalla valmennusryhmällä. Myöhemmin syyskuussa 2010 Algerian jalkapalloliiton puheenjohtaja Raouraoua julkisti Ben Chikhan olevan maajoukkueen uusi päävalmentaja Saadanen erottua tehtävästään. Tehtävän oli aluksi pitänyt olla väliaikainen, sillä Algerian jalkapalloliitto etsi sillä välin uutta vakutuista päävalmentajaa. Algerian jalkapalloliitto kuitenkin päätti pitää Ben Chikha vakituisena valmentajana aina vuoden 2012 Afrikan kisoihin saakka. Samalla Ben Chikha jätti Olympiamaajoukkueen tehtävät ja keskittyi valmentamaan kahta Algerian maajoukkuetta.


title: Abdelhak Ben Chikha

text: Helmikuussa 2011 Ben Chikha johdatti Algerian A' maajoukkueen CHAN-turnauksessa pronssiotteluun saakka, jossa se kuitenkin hävisi Sudanille maalein 0–1. Turnauksessa pelasivat vain kotimaan sarjoissa pelaavat pelaajat.


title: Abdelhak Ben Chikha

text: 4. kesäkuuta 2011 Ben Chikha ilmoitti eroavansa Algerian maajoukkueen päävalmentajana. Joukkue hävisi Afrikan kisojen karsinnoissa Marokolle vieraskentällä maalein 4–0.


title: Abdelhak Ben Chikha

text: Ben Chikha siirtyi MC Algerin päävalmentjaksi, mutta erosi pian tehtävistään 5. lokakuuta 2011, kun joukkue hävisi kuukautta aiemmin Afrikan Mestarien liigan lohkovaiheessa Espérancelle maalein 4–0.


title: Abdelhak Ben Chikha

text:
Joulukuussa 2011 Ben Chikhan ilmoitettiin palaavaan takaisin Club Africainin valmentajaksi. Kaksi päivää myöhemmin Ben Chikha ilmoitti allekirjoittavansa sopimuksen 14. joulukuuta Club Africainin kanssa.
Ben Chikha syntyi Kabyliessä ja vietti lapsuutensa Issersissä ja Timezritissä. Hänen isänsä oli kotoisin Kasbahista, joka kuoli Ben Chikhan ollessa vielä lapsi. Hänen äitinsä päätti luovuttaa poikansa sijaisperheelle oltuaan kykenemätön elättämään lastaan. Ben Chikha asui Bordj Bou Arreridjissä sijaisperheensä luona, jossa hän kävi koulunsa. Samaan aikaan hän kiinnostui myös jalkapallosta ja liittyi paikalliseen junioriseuraan JS Bordj Ménaïeliin. Opiskelun jälkeen hän palasi takaisin perheensä luokse Soustaraan.


title: Bad Boy Records

text: Bad Boy Records on nykyisin Warnerin tytäryhtiönä toimiva levy-yhtiö, jonka Sean “P. Diddy” Combs perusti 1993. Sen artisteja ovat Notorious B.I.G. Faith Evans.


title: Sheila (nimi)

text: Sheila on englanninkielisissä maissa yleisesti käytetty naisen etunimi. Se on englantilainen kirjoitusasu nimistä Celia ja Sile, jotka puolestaan ovat Cecilian irlantilaisia lyhentymiä. Sheila-nimestä on olemassa lukuisia muunnoksia tai vaihtoehtoisia kirjoitusasuja, kuten Shayla ja Shyla.


title: Sheila (nimi)

text: Yhdysvalloissa vähintään 235 812 tyttöä on nimetty Sheilaksi vuoden 1880 jälkeen. Sittemmin nimen käyttö on harvinaistunut. Nimi oli hyvin suosittu 1960-luvulla, jolloin se oli maassa 59. suosituin. Vuonna 2006 nimi oli 946. suosituin.


title: Sheila (nimi)

text: Suomessa Sheila on ollut Väestörekisterikeskuksen mukaan etunimenä noin sadalla naisella. 1940–1950-luvuilla syntyneitä Sheiloja on Suomessa 20, 1960–1970-luvuilla syntyneitä 36 ja 1980–1990-luvuilla syntyneitä 30.


title: Sheila (nimi)

text: Ruotsissa Sheila on nimenä 344 naisella, joista 247:llä Sheila on myös kutsumanimenä.


title: Kunal Nayyar

text: Kunal Nayyar (, s. 30. huhtikuuta 1981 Lontoo, Iso-Britannia) on intialais-englantilainen näyttelijä ja näytelmäkirjailija. Hänen tunnetuin roolinsa on Rajesh ”Raj” Koothrappali komediasarjassa "Rillit huurussa".


title: Kunal Nayyar

text: Nayyar syntyi Lontoossa, Englannissa, mutta kun hän oli viisivuotias, hänen perheensä muutti Intian New Delhiin. Vuonna 1999, ollessaan 18-vuotias, hän lähti opiskelemaan Yhdysvaltoihin. Hän opiskeli aluksi liiketoimintaa ja markkinointia Portlandin yliopistossa, jossa hän suoritti kandidaattitutkinnon, ja myöhemmin näyttelemistä Templen yliopistossa Philadelphiassa, jossa hän suoritti maisteritutkinnon.


title: Kunal Nayyar

text: Nayyar on näytellyt vuodesta 2007 tähtitieteilijä Rajesh ”Raj” Koothrappalia CBS:n tilannekomediasarjassa "Rillit huurussa". Hän on vieraillut yhdessä sarjan "NCIS Rikostutkijat" jaksossa. Nayyarilla on äänirooli vuoden 2012 animaatiossa "".


title: Kunal Nayyar

text: Teatterissa Nayyar on näytellyt muun muassa losangelesilaisen Black Dahlia Theaterin näytelmässä "Huck & Holden", josta hänet palkittiin Garland Awardilla vuonna 2007. Hän on esiintynyt Stratford-upon-Avonissa sijaitsevan Royal Shakespeare Companyn näytelmässä "Turhaa lemmen touhua".


title: Kunal Nayyar

text: Nayyar on myös näytelmäkirjailija. Hän on kirjoittanut näytelmän "Cotton Candy" Oroon Dasin kanssa. Näytelmä oli suosittu New Delhissä.


title: Kunal Nayyar

text: Nayyar on naimisissa vuoden 2006 Miss Intian Neha Kapurin kanssa. He avioituivat joulukuussa 2011.


title: Matti Unkuri

text: Matti Unkuri (1855–1927) on Siperiaan omasta pyynnöstään 1878 karkotettu suomalainen. Hänet oli tuomittu Kakolaan rangaistuksena serkkunsa taposta.


title: Matti Unkuri

text: Unkuri on harvoja Siperiaan joutuneita suomalaisia, joista on jäljellä tietoa. Hänet valokuvasi J. G. Granö 1902, ja kuva julkaistiin Granön 1905 ilmestyneessä kirjassa "Siperian suomalaiset siirtolat". Unkuri avioitui Justiina Andrejevan kanssa, ja heidän jälkeläisiään asuu paitsi Venäjällä ja Baltiassa, myös paluumuuttajina Suomessa.


title: Matti Unkuri

text: Unkurin Siperiaan Bugenen kylään rakentama, sieltä Finyn kylään siirretty talo tuotiin Suomeen Siirtolaisuusmuseoon EU:n rahoitustuella.


title: Adolphe Guillaume Vorderman

text: Adolphe Guillaume Vorderman (12. joulukuuta 1844 Haag – 15. heinäkuuta 1902 Jakarta, Jaava) oli alankomaalainen lääkäri ja lintutieteilijä, jonka tutkimus vaikutti ratkaisevasti vitamiinien löytymiseen.


title: Adolphe Guillaume Vorderman

text: Vorderman opiskeli lääketiedettä Utrechtin yliopistossa. Tohtori Vorderman liittyi Alankomaiden laivastoon lääkintäupseeriksi 1866 ja siirrettiin 1871 siviilihallinnon palvelukseen Soemenepiin Madoeran saarelle Indonesiaan, silloiseen Alankomaiden Itä-Intiaan. 1881 hän sai siirron Bataviaan (nykyisin Jakarta), missä hän toimi johtavana terveystarkastajana vuodesta 1890 kuolemaansa saakka. Saavutuksistaan hänet palkittiin Utrechtin yliopiston kunniatohtorin arvonimellä.


title: Adolphe Guillaume Vorderman

text: Vorderman jatkoi beriberitutkimuksia, jotka oli aloittanut hänen maanmiehensä Christiaan Eijkman, joka kuitenkin joutui sairauden takia palaamaan kotimaahansa. Eijkmanin mielestä beriberin syynä saattaisi olla jokin ominaisuus riisissä. Vorderman lähti tästä oletuksesta ja kävi joissakin Jaavan vankiloissa tutkimassa vangeille annetun riisin laatua ja ominaisuuksia. Hän havaitsi, että joissakin vankiloissa riisi oli kuorittua eli kiillotettua, toisissa kuorimatonta, ja hän järjesti perusteellisen tutkimuksen. Hän kävi noin sadassa jaavalaisessa vankilassa, otti näytteitä riisiannoksista ja tutki vankiloiden sairauskertomuksia. Toimintansa hän piti salassa, jotteivät kiinalaiset riisikauppiaat olisi muuttaneet riisin myyntitapoja saatuaan tietää tutkimuksesta.


title: Adolphe Guillaume Vorderman

text: Vorderman havaitsi, että vankiloissa, joissa vangit söivät kiillotettua riisiä, joka 39. vanki sairastui beriberiin, kun taas vankiloissa, joissa riisi tarjottiin kuorimattomana, vain joka tuhannes vanki sairastui beriberiin. Hän myös osoitti, että vankiloiden hygieniatasolla tai muilla seikoilla ei ollut vaikutusta tulokseen. Myöhemmin muut tutkijat, kuten Gerrit Grijns, perehtyivät aiheeseen syvemmin ja löysivät vitamiinit. Beriberin aiheuttajaksi havaittiin riisin kuoriosaan sisältyvän B1-vitamiinin, tiamiinin, puute ravinnossa.


title: Adolphe Guillaume Vorderman

text: Vorderman julkaisi luonnon myrkyistä, huumeista, lääkkeistä ja ruoasta useita muitakin tutkimuksia, jotka julkaistiin lääketieteellisissä sarjoissa, kuten "Teysmannia" ja "Het Natuurkundig Tijdschrift voor Ned. Indië". Hän myös kirjoitti useita lintutieteellisiä artikkeleita ja toimitti Colfsin jälkeen jääneistä papereista teoksen "Het journaal van Albert Colfs" (Batavia 1888).


title: Adolphe Guillaume Vorderman

text: Vordermanin kunniaksi on nimetty "Myristica vordermannii" Warb. Linnuista hän nimesi aasiankukaaliin ("Centropus sinensis") alalajin "kangeanensis" ja isomalkohan ("Rhopodytes tristis") alalajin "kangeanensis".


title: Porokylän koulu

text: Porokylän koulu on Nurmeksen Porokylässä sijaitseva peruskoulu, jossa opetetaan luokkia 1–6. Lukuvuonna 2015–2016 koulussa opiskeli noin 280 oppilasta. Koulu remontoitiin vuonna 2006.


title: Porokylän koulu

text: Ennen vuotta 1948 koulu toimi nimellä Nurmeskylän koulu.


title: Bologojen junaturma

text: Bologojen junaturma tapahtui 27. marraskuuta 2009 Venäjällä lähellä Bologojen kaupunkia Novgorodin ja Tverin alueiden rajalla, kun Moskovasta Pietariin matkalla olleen pikajuna Nevski Ekspressin viimeiset vaunut suistuivat raiteilta. Uutistoimistojen Itar-Tass ja Interfax mukaan onnettomuudessa kuoli ainakin 39 ihmistä ja loukkaantui useita kymmeniä. Kaikkiaan junassa oli lähes 700 matkustajaa. Venäjän hätätilaministeriön tiedottaja kuitenkin kiisti tiedot 39 kuolleesta.


title: Bologojen junaturma

text: Venäjän viranomaiset ovat vahvistaneet turman syyksi terrori-iskun. Tutkijat vahvistivat löytäneensä alueelta pommin osia. Turmapaikalla räjähti toinen pommi myöhemmin samana päivänä ja liikenne pysäytettiin uudelleen.


title: Bologojen junaturma

text: Iskun tekijäksi ilmoittautui seuraavalla viikolla pohjoiskaukasialainen islamistikapinallisryhmä. Kavkaz Center -sivustolla julkaistun kirjeen lähettäjäksi ilmoitettiin Kaukasian emiraatin asevoimien päämaja.


title: X Factor (Suomi)

text: X Factor on MTV3-kanavalla esitettävä laulukilpailu, joka perustuu brittiläiseen The X Factor -ohjelmaformaattiin. Ohjelman ensimmäinen kausi esitettiin vuonna 2010 ja toinen kausi vuonna 2018..


title: X Factor (Suomi)

text: Toisin kuin samankaltaisissa Idols- ja The Voice of Finland -ohjelmissa, X Factoriin voivat osallistua myös duot ja lauluryhmät. Kilpailijat jaetaan iän, sukupuolen ja kokoonpanon perusteella ryhmiin, joita kutakin luotsaa yksi ohjelman tuomareista.


title: X Factor (Suomi)

text: Tunnetuin ohjelman kilpailijoista on ensimmäisellä kaudella kolmanneksi sijoittunut Leena Tirronen, joka edusti Suomea Euroviisuissa 2017 osana Norma John -duoa.


title: X Factor (Suomi)

text: X Factorin saapumisesta Suomeen ilmoitettiin virallisesti syyskuussa 2009, jolloin myös paljastettiin sarjan tuomarit ja juontajat. Aiemmin kesällä oli uutisoitu, että Idols-ohjelma on toistaiseksi tauolla.


title: X Factor (Suomi)

text: X Factor -ohjelmaformaatin ensimmäiset koelaulut käynnistyivät 7. marraskuuta 2009 Kuopiossa. Toiset koelaulut olivat 14. marraskuuta 2009 Helsingissä. Toisiin koelauluihin oli osallistujia toista tuhatta. Tampereen koelaulut alkoivat 28. marraskuuta 2009 ja Rovaniemen koelaulut 5. joulukuuta 2009. Idolsista poiketen koelaulut esitettiin televisiossa sekaisin eli jokaisessa jaksossa nähtiin koelauluja jokaiselta paikkakunnalta.


title: X Factor (Suomi)

text: Tammikuussa 2010 tv-ruutuihin ilmestynyt X Factor aloitti katsojaluvuissa vahvasti, mutta putosi sen jälkeen huomattavasti alas tilastoissa. Ohjelman sanottiin olevan kevään 2010 suurin epäonnistuminen, ja myös MTV3:n ohjelmajohtaja Jorma Sairanen myönsi katsojalukujen olleen lähes 30 prosenttia odotettua heikommat. Kanavan kertoi X Factorista olevan suunnitteilla toinen kausi, mutta sitä ennen kanavalla nähtäisiin uusi kausi Idolsista.


title: X Factor (Suomi)

text: Tuomarit


title: X Factor (Suomi)

text: Kesäkuussa 2017 MTV ilmoitti, että X Factor saa jatkoa. Toisen tuotantokauden koelaulut järjestettiin Helsingissä syyskuussa 2017, ja ohjelmaa alettiin esittää MTV3-kanavalla 4. helmikuuta 2018. Ohjelmalle on luvassa myös Sub-kanavalla esitettävä rinnakkaisohjelma nimeltä "Xtra Factor", jossa katsojat pääsevät näkemään kulissien taakse. Ensimmäinen jakso keräsi katsojia 559.000 (Finnpanel), mutta sen jälkeen seuraavien jaksojen katsojaluvut ovat jääneet aika vaatimattomiksi (Esim. viikolla 9 katsojamäärä oli 376.000).


title: Alankomaiden jalkapallo

text: Jalkapallo on Alankomaiden suosituin urheilulaji. Maan ensimmäisen seuran, "De Koninklijke Haarlemsche Football Clubin", perusti vuonna 1879 Pim Mulier, jota pidetään Alankomaiden jalkapallon perustajana . 1890- ja 1900-luvuilla lajin suosio jatkui ja moni maan suurseura sai alkunsa: Sparta Rotterdam vuonna 1888, AFC Ajax vuonna 1900 ja Feyenoord vuonna 1908.


title: Alankomaiden jalkapallo

text: Alankomaiden kuninkaallinen jalkapalloliitto, KNVB, perustettiin vuonna 1889. Alankomaiden jalkapallomaajoukkue, lempinimeltään "Oranje", on menestynyt hyvin arvokisoissa ja on voittanut muun muassa Euroopan mestaruuden 1988. 1970-luvulla Alankomaat tuli tunnetuksi totaalisesta jalkapallosta, jonka lanseerasi valmentaja Rinus Michels. 1970-luvulla Alankomaat menestyi jalkapallossa erinomaisesti: Ajax voitti kolme kertaa Euroopan cupin ja maajoukkue selvisi kaksi kertaa peräkkäin MM-finaaliin. Myös PSV Eindhoven ja Feyenoord kuuluvat Ajaxin ohella Euroopan menestyneimpiin seurajoukkueisiin.


title: Alankomaiden jalkapallo

text: Alankomaiden korkein sarjataso on Eredivisie, jossa pelaa 18 joukkuetta. Toiseksi korkein sarjataso on Eerste Divisie, joka tunnetaan myös sponsorinimellä Jupiler League. Eerste Divisiessä pelaa 20 joukkuetta. Kolmanneksi korkein sarjataso on Hoofdklasse, joka on korkein amatööritaso. Hoofdklassessa on kuusi lohkoa, joissa jokaisessa on 14 joukkuetta. Kaudesta 2010–2011 lähtien sarjajärjestelmä uusiutuu siten, että kolmanneksi korkeimmaksi tasoksi tulee Topklasse, joka koostuu kahdesta 16 joukkueen lohkosta. Eerste Divisie supistuu samalla 18 joukkueeseen ja Hoofdklassesta tulee neljänneksi korkein sarjataso.


title: Suomen Siirtolaisuusmuseo

text: Suomen Siirtolaisuusmuseo on vuonna 2006 perustettu Peräseinäjoella toimiva museo, jonne kerätään siirtolaisuuteen liittyvää aineistoa.


title: Suomen Siirtolaisuusmuseo

text: Museossa on muutamia pysyviä näyttelyitä, kuten Ville Ritolaa koskevaa aineistoa. "Maailman Raitti" Kalajärven rannalla esittelee siirtolaisten asumisoloja. Sen ensimmäinen talo, Hakalan Amerikan talo, avattiin yleisölle kesällä 2008. Sinne tulee myös Matti Unkurin talo Siperiasta.


title: Suomen Siirtolaisuusmuseo

text: Suomen Siirtolaisuusmuseon Tukiyhdistys ry on perustettu 2004. Se hankkii museolle rahoitusta ja aineistoa sekä järjestää tapahtumia, muun muassa vuosittaisen siirtolaisjuhlan.


title: Inarin vaakuna

text: Inarin vaakuna on Inarin kunnan tunnus, joka on saanut aiheensa vanhasta pitäjänsinetistä. Sinetissä kuvatut poro ja kala liittyvät vaakunassa yhteen poronsarvisena kalana.


title: Inarin vaakuna

text: Vaakunan selitys kuuluu ”mustassa kentässä uiva hopeinen siika päässään kultaiset poronsarvet”. Vaakunan on suunnitellut Ahti Hammar, ja Inarin kunnanvaltuusto hyväksyi sen 28. syyskuuta 1954. Sisäasiainministeriö vahvisti vaakunan käyttöön 25. helmikuuta seuraavana vuonna.


title: Jamie T

text: Jamie Alexander Treays (s. 8. tammikuuta 1986 Wimbledon), joka tunnetaan taiteilijanimellä Jamie T, on englantilainen laulaja-lauluntekijä. Hänen debyyttialbuminsa oli "Panic Prevention" (2007), jota seurasi "Kings & Queens" (2009). Molemmat levyt julkaistiin Virgin Records -levymerkillä. Vuonna 2007 Jamie T valittiin Shockwave NME Awardsissa "parhaaksi sooloartistiksi". "Panic Prevention" -albumi oli vuonna 2007 Mercury Prize -ehdokas.


title: Jamie T

text: Jamie T:n taustayhtye on nimeltään The Pacemakers.


title: Tarzan – viidakon valtias

text: Tarzan – viidakon valtias ("Tarzan, the Ape Man", Suomessa myös nimillä "Tarzan", "Tarzan – aarniometsän valtias" ja "Apinoiden Tarzan") on W. S. Van Dyken ohjaama Tarzan-elokuva vuodelta 1932. Se perustuu Edgar Rice Burroughsin romaaniin "Tarzan, apinain kuningas". Se oli Johnny Weissmullerin ja Maureen O'Sullivanin ensimmäinen Tarzan-elokuva kuudesta yhteisestä Tarzan-elokuvasta.


title: Trudy Marshall

text: Gertrude "Trudy" Marshall (14. helmikuuta 1920 Brooklyn, New York – 23. toukokuuta 2004 Los Angeles) oli yhdysvaltalainen näyttelijä. Hän teki elokuvadebyyttinsä 1940-luvun alussa työskenneltyään aiemmin mallina. Hän oli naimisissa Phillip J. Raffinin kanssa vuodesta 1944 tämän kuolemaan 1980-luvun alussa. Avioliitosta syntyi kolme lasta, joista yksi on näyttelijä Deborah Raffin.


title: Trudy Marshall

text: Marshallilla oli aktiivinen elokuvaura 1940-luvulla, mutta 1950-luvulta eteenpäin hänen esiintymisensä olivat varsin satunnaisia. Näyttelijä kuoli keuhkosyöpään.


title: Liz Renay

text: Liz Renay (14. huhtikuuta 1926 – 22. tammikuuta 2007) oli yhdysvaltalainen näyttelijä, joka syntyi Pearl Elizabeth Dobbins -nimisenä Arizonan Chandlerissä.


title: Liz Renay

text: Renay seurusteli Mickey Cohenin kanssa. Hän antoi väärän valan Cohenin veronkierto-oikeudenkäynnissä, sai kolmen vuoden tuomion ja päätyi Terminal Islandille, mutta vapautui 27 kuukauden vankeuden jälkeen hyvän käytöksen ansiosta. Hän oli seitsemästi naimisissa.


title: Liz Renay

text: Renay esiintyi esimerkiksi elokuvassa "Date with Death" (1959).


title: Liz Renay

text: Renay julkaisi myös kirjoja. Hän esiintyi stripparina tyttärensä Brendan kanssa, kunnes tämä kuoli oman kätensä kautta vuonna 1982. Renay kuoli Nevadan Las Vegasissa sydämenpysähdykseen ja sisäiseen verenvuotoon.


title: Schagen

text: Schagen on kunta ja kaupunki Alankomaissa, Pohjois-Hollannin maakunnassa, Länsi-Frieslandin alueella. Kunnassa on arviolta 46 159 asukasta (vuonna 2016) ja sen pinta-ala on 167,91 neliökilometriä.


title: Schagen

text: Schagen sai kaupunginoikeudet vuonna 1415. Vuonna 2013 siihen liittyivät Zijpen ja Harenkarspelin kunnat.


title: Maravi

text: Maravi oli bantukansojen valtio Itä-Afrikassa, Njassajärven itäpuolella. Se syntyi 1400-luvun lopulla, bantukansojen asettuessa Njassajärvestä laskevan Shire-joen laaksoon.


title: Maravi

text: Bantut tulivat alueelle Kongojoen laaksosta ja puhuivat kieltä, josta kehittyi nykyinen njandžan kieli. Heidän ensimmäisen johtajansa nimi oli Kalenga.


title: Maravi

text: Maravi oli laajimmillaan 1600-luvun puolivälissä ja kuihtui 1800-luvulla osittain sisäisiin ristiriitoihin, osittain yao-kansan hyökkäysten takia. Yaot sieppasivat maravilaisia ja myivät nämä orjiksi.


title: Synetic

text: Synetic oli saksalainen pelitalo, joka perustettiin vuonna 1996. Yritys lopetti toimintansa vuonna 2014.


title: Inosiinitrifosfaatti

text: Inosiinitrifosfaatti eli ITP (CHNOP) on nukleotidi. Inosiinitrifosfaatti koostuu inosiinista, johon on liittynyt kolme fosfaattiryhmää. ATP:n ja GTP:n tavoin inosiinitrifosfaatti on hyvin energeettinen yhdiste. Inosiinitrifosfaatilla on ATP:n kaltainen tehtävä tietyissä biologisesti tärkeissä karboksylointireaktioissa.


title: Inosiinitrifosfaatti

text: Inosiinitrifosfaattia muodostuu nukleosididifosfaattikinaasientsyymin siirtäessä yhden fosfaattirymän ATP:ltä inosiinidifosfaatille. Fosfoglyseraattikinaasientsyymi katalysoi Inosiinitrifosfaatin muuttumista inosiinidifosfaatiksi.


title: Inosiinitrifosfaatti

text: Inosiinitrifosfaattipyrofosfataasi eli inosiinitrifosfaattihydrolaasi hajottaa inosiinitrifosfaattimolekyylin inosiinimonofosfaatiksi ja pyrofosfaatti-ioniksi. Entsyymin puute aiheuttaa inosiinitrifosfaatin epänormaalia kertymistä punasoluihin ja valkosoluihin. Suurimmalla osalla ihmisistä puute ei kuitenkaan aiheuta oireita.


title: Kurt Jara

text: Kurt Jara (s. 14. lokakuuta 1950) on itävaltalainen jalkapallovalmentaja ja entinen keskikenttäpelaaja.


title: Kurt Jara

text: Jara aloitti peliuransa FC Wacker Innsbruckin joukkueessa 1969. Hän teki nopeasti läpimurtonsa seuran avauskokoonpanoon ja oli voittamassa Wackerille kolmea Itävallan mestaruutta 1971–73. Menestys poiki Jaralle sopimuksen espanjalaisseura Valencian kanssa, mutta Jara jätti joukkueen vain kahden kauden jälkeen siirtyen saksalaiseen MSV Duisburgiin.


title: Kurt Jara

text: Jara edusti Duisburgia 1970-luvun lopun ja pelasi Bundesliigassa 160 ottelua. Parhaimmillaan seura sijoittui kaudella 1977/78 kuudenneksi. Eurokentillä Jara edusti Duisburgia parhaimmillaan UEFA Cupin välierissä 1978/79.


title: Kurt Jara

text: Kaudeksi 1980/81 Jara siirtyi FC Schalkeen, jossa lopetti uransa Saksan kentillä ja siirtyi Sveitsiin Grasshopper-Club Zürichiin, jota edusti uransa neljä viimeistä kautta. Hän lopetti uransa kolminkertaisena Sveitsin mestarina vuonna 1985.


title: Kurt Jara

text: Itävallan maajoukkuetta Jara edusti 59 maaottelussa tehden niissä 15 maalia. Hän oli mukana MM-kisoissa 1978 ja 1982.Jara aloitti valmennusuransa 1986 Grasshopper-Club Zürichin peräsimessä. Hän johdatti seuran Sveitsin cupin mestariksi kaudella 1987/88 ja sai näin ollen lentävän lähdön uralleen. Cup-mestarina hän kuitenkin jätti Grasshoppersin ja siirtyi syyskuussa 1988 FC St. Gallenin päävalmentajaksi.


title: Kurt Jara

text: Menestys St. Gallenissa jäi vaisuksi ja Jara sai jättää tehtävänsä kesällä 1991. Hän palasi takaisin kentän laidalle siirtyen saman vuoden lokakuussa FC Zürichn päävalmentajaksi. Hän luotsasi seuraa kolmisen vuotta saaden potkut huhtikuussa 1994. Jaran ura jatkui VfB Mödlingissä kaudella 1994/95. Hän oli vuoden verran sivussa valmennustehtävistä jatkaen uraansa 1996/97 AO Xanthissa ja seuraavalla kaudella kyproslaisessa APOELissa.


title: Kurt Jara

text: Kaudeksi 1999/2000 Jara palasi kotimaahansa FC Tirol Innsbruckin uutena päävalmentajana. Debyyttikausi sujui loisteliaasti ja Tirol juhli Itävallan mestaruutta kymmenen vuoden tauon jälkeen. Mestaruusjuhlat toistuivat seuraavalla kaudella ja Jaran nimi oli jälleen otsikoissa. Lokakuussa 2001 Saksan Bundesliigassa pelannut Hamburger SV kaappasi Jaran päävalmentajakseen. Hän nosti HSV:n putoamiskamppailusta lopulta sijalle 11. Ensimmäinen kokonainen kausi HSV:ssä sujui huomattavasti paremmin ja loppusijoitus oli 4:s. Kausi 2003/04 alkoi myös lupaavissa merkeissä, kun HSV kukisti Saksan Liga-Pokalin finaalissa Borussia Dortmundin 4–2. Liigakausi alkoi kuitenkin vaisummin ja Jara sai potkut lokakuussa 2003.


title: Kurt Jara

text: Helmikuussa 2004 Jara palasi tositoimiin siirryttyään 1. FC Kaiserslauternin päävalmentajaksi. Hän pelasti seuran putoamiselta ja johti seuran peliä kohtuullisella menestyksellä myös seuraavalla kaudella. Fanien tyytymättömyys Jaraan johti kuitenkin lopulta potkuihin huhtikuussa 2004.


title: Kurt Jara

text: Kesällä 2005 Jara palasi valmennustehtäviin kotimaahansa siirryttyään Red Bull Salzburgin päävalmentajaksi. Seura lähti kauteen kunnianhimoisin tavoittein, olihan Dietrich Mateschitz kuluttanut paljon rahaa joukkueensa rakentamiseen. Mestaruutta ei kuitenkaan tullut vaan Red Bull jäi hopealle. Jara joutui jättämään kauden jälkeen tehtävänsä seuran päävalmentajana.


title: Kurt Jara

text: Red Bull Salzburgissa vietetty kausi oli tuhoisa Jaran uralle. Häntä syytettiin järjettömistä pelaajakaupoista ja totaalisesta epäonnistumisesta joukkueen rakentamisessa. Jara ei ole toiminut päävalmentajana Red Bullista saamiensa potkujen jälkeen.


title: David Herman

text: David Herman (s. 20. helmikuuta 1967 New York, New York) on yhdysvaltalainen näyttelijä ja koomikko, joka tuli tunnetuksi komediasarjasta "Mad Tv". Sittemmin hänet tunnetaan elokuvasta "Konttorirotat" sekä useista äänirooleistaan animaatiosarjoissa "Kukkulan kuningas", "Futurama" ja "Paradise PD".


title: David Herman

text: Herman opiskeli näyttelemistä muun muassa LaGuardian High Schoolissa.


title: Shirejoki

text: Shire eli Chire on noin 400 kilometriä pitkä joki Itä-Afrikassa. Se alkaa Malawin puolelta Njassajärvestä, kulkee Mosambikin keskiosien halki ja yhtyy Sambesiin. Jokilaakso on osa Isoa hautavajoamaa.


title: Shirejoki

text: Matopen ja Chikwawan kaupunkien välisellä 80 kilometrin matkalla joki laskee yli 380 metriä useissa peräkkäisissä koskissa ja putouksissa. Nkulassa ja Tedzanissa joki on padottu vesivoimaa varten. Liwondessa on kolmas pato, jota käytetään etenkin joen alavirran säännöstelyyn ja tulvasuojeluun. Chikwawan jälkeen joki virtaa rauhallisesti soistuvassa ympäristössä, joka on osa Mosambikin tasankoa.


title: Cathy Lewis

text: Catherine "Cathy" Lewis (27. joulukuuta 1916 Spokane, Washington – 20. marraskuuta 1968 Hollywood, Kalifornia) oli yhdysvaltalainen näyttelijä. Hänet muistetaan varsinkin radiosta, mutta hän teki myös televisio- ja elokuvaesiintymisiä. Hänellä oli muun muassa Jane Stacyn rooli sarjassa "My Friend Irma" sekä radiossa että televisiossa. Lewis oli vuosina 1943–1958 naimisissa Elliott Lewisin kanssa. Pari kuitenkin erosi.


title: Cathy Lewis

text: Lewis kuoli sairastettuaan kolme vuotta syöpää.


title: Sosiaalikeskus

text: Sosiaalikeskukset ovat julkisia yhteisötiloja, joita käytetään moniin erilaisiin tarkoituksiin. Niille on yhteistä se että ne toimivat taloudellista voittoa tavoittelemattomasti. Ne saattavat olla paikallisten yhdistysten tai jonkin alueen vähemmistöryhmien, pakolaisten, aktivistien tai alakulttuuriverkostojen ylläpitämiä. Ne tarjoavat tilat monenlaisille kulttuuritapahtumille sekä kokoustiloja esimerkiksi järjestöjen sekä yhdistyksien tapaamisille. Tyypillisesti sosiaalikeskuksen palvelut määrittyvät sen ympäröivän yhteisön tarpeiden ja sen toimintaan osallistuvien henkilöiden taitojen mukaan.


title: Sosiaalikeskus

text: Sosiaalikeskukset sijoittuvat tyypillisesti isoihin kiinteistöihin, jotta niitä voitaisiin käyttää monipuolisesti eri ryhmittymien tarpeiden mukaan. Sosiaalikeskuksia löytyy miltei kaikista eurooppalaisista kaupungeista, joskus vallatuissa ja joskus vuokratuissa tiloissa.


title: Sosiaalikeskus

text: Kansalaisaktivistien ylläpitämiä sosiaalikeskuksia kutsutaan usein autonomisiksi sosiaalikeskuksiksi niiden erottamiseksi valtiollisista tai kunnallisista, sosiaalitoimen yksiköistä. Historiallisesti vastaavia tiloja on Suomessa kutsuttu myös "vapaiksi nuorisotiloiksi" tai "vapaiksi toimikeskuksiksi". 1980-luvun asuntopoliittisten valtausten sijaan ne erikoistuvat vapaan kulttuuritoiminnan tarjoamiseen. Sosiaalikeskukset tarjoa paikan, jossa ihmiset voivat kokoontua ja harrastaa kulttuuria. Ne tarjoavat tilan konserteille, koulutustapahtumille, teatterille, työpajoille, keskustelutilaisuuksille, elokuvien ja dokumenttien näytöksiin sekä kahvilatoimintaan ja omakustanteiden myyntiin. Niissä saatta toimia graffitigallerioita, järjestää taidenäyttelyitä sekä performanssitapahtumia.


title: Sosiaalikeskus

text: Toimintaa ylläpitävät usein samalla seudulla toimivat artivistit, jotka myös tuottavat kulttuuritapahtumia. Erilaisia tapahtumia järjestetään maksutta ja koko toimintaa ylläpidetään vapaaehtoistyöllä mutta toimijat eivät harjoita hyväntekeväisyyttä tai toimi sosiaalityöntekijöinä. Tapahtumia ja hankkeita organisoidaan yhteistyölla ja solidaarisesti. Vaikka jokainen sosiaalikeskus on erilainen johdetaan useimpia näiden toiminnoista epähierarkkisesti ja päätöksen teko tehdään konsensuksen hengessä. Useimmat keskuksista sijoittuvat poliittisesti vasemmalle ja voivat sisällyttää toimintaansa anarkistisia sekä autonomisia tavoitteita. Keskuksien toimintaan osallistuu kuitenkin hyvin eritaustoista lähtöisiä henkilöitä.


title: Sosiaalikeskus

text: Sosiaalikeskukset eroavat monissa suhteissa asukas-, nuoriso- sekä työttömien -keskuksista. Yksi ratkaisevimmasta eroista on se, että hanketta on ryhdytty vetämään paikallisen yhteisön omasta aloitteesta ja tilat on saatettu saada haltuun laittomin keinoin. Sosiaalikeskukset pyrkivät usein lainmukaistamaan asemansa osallistumalla esimerkiksi kunnalliseen päätöksentekoon, mutta tilanne voi olla vaikea, jos tilat on saatu käyttöön valtaamalla toiminnan mahdollistava kiinteistö.


title: Sosiaalikeskus

text: Suomalaisten sosiaalikeskusten esikuvana voidaan historiallisesti pitää Helsingissä alun perin Elmu ry:n 1979 valtaamaa Lepakko-rakennusta, jossa järjestettiin toimintaa vuoteen 1999 asti. Helsingissä toimiva kansalaisjärjestö Oranssi on vallannut tiloja nuoriso- ja kulttuuritoimintaan, yhdistyksen kulttuurikeskus toimii nykyisin Suvilahdessa. Myös Turun nuorisoasiainkeskuksen myöhemmin käyttöön lunastama Auran panimo Turussa on vaikuttanut nykyaikaisten sosiaalikeskusten toimintaan.


title: Sosiaalikeskus

text: Erotuksena ulkomailla tapahtuneista voimakkaista yhteydenotoista poliisin ja artivistien välillä (kuten muun muassa Nørrebron nuorisotalon yhteydessä) sosiaalikeskusprojektit ovat Suomessa edenneet usein yhteistyössä kaupungin virkamiestahon kanssa. Esimerkiksi Helsingissä nuorisoasiainkeskus, asettui Elimäen valtauksen yhteydessä keskeiseksi toimijaksi välittämään valtaajien, kiinteistön omistajan ja poliisin kantoja. Tampereen kiinteistötoimen ilmoitettua, ettei se jatka Hirvitalon vuokrasopimusta, kaupungin taidetoimikunta ja kulttuuritoimi puolsivat paikan vuokrasopimuksen jatkamista.


title: Sosiaalikeskus

text: Monien toimitilojen tulevaisuus on ollut kuitenkin säännöllisesti uhattuna, ja esimerkiksi Taiteilijaseura NYTEn tiloja on puolustettu useaan otteeseen taiteen keinoin. Performanssien ohella vuonna 2004 järjestettiin "Muuri-projekti", jolloin ylijäämälevyistä rakennettiin talon läpi muuri, johon kuvitetuin graffitein vastustettiin purkamissuunnitelmia. Seuraavana vuonna järjestettiin ”arkeologiset kaivaukset” talon edustalla. Vaikka sosiaalikeskukset ovat vakiinnuttaneet asemaansa suomalaisessa kulttuurielämässä, kiinteistöjen huono kunto aiheuttaa ongelmia. Vaikka tilat on saatu eleellistä vuokraa vastaan tai valtaamalla kaupungilta, tilojen kunnostamiseen ei kerry rahaa – tapahtumia kun järjestetään poikkeuksetta ilmaiseksi. Tällöin kunnostustoimet ovat yksittäisten lahjoittajien ja kaupungilta tai säätiöiltä saatujen satunnaisten tukien varassa. Jotta sosiaalikeskusten toiminta saataisiin kannattavammaksi, tulisi rahoitus tehdä pitkäkestoiseksi.


title: Sosiaalinen kirjanmerkki

text: Sosiaalinen kirjanmerkki on menetelmä www-resurssien jakoon, organisointiin, hakuun ja ylläpitoon Internetissä. Kirjanmerkin kautta kohde voidaan jakaa sosiaalisen median (kuten Facebook) kautta siihen osallistuvien kesken. Sosiaalinen kirjanmerkki jakaa itse kohteen sijaan referenssin kohteeseen. Sosiaalinen kirjanmerkki on tavallisesti hyperlinkki joltakin verkkosivulta tai palvelusta johonkin sosiaaliseen mediaan.


title: Sosiaalinen kirjanmerkki

text: Kirjanmerkin kuvaus voidaan lisätä kirjanmerkkeihin metadatana. Silloin kirjanmerkin näkijät voivat ymmärtää kohteen sisällön lataamatta sitä ensin omalle koneelle. Tällaiset kuvaukset voivat olla vapaita tekstikommentteja, äänestyksiä kohteen laadun puolesta tai vastaan tai metadata-tunnisteita, jotka kollektiivisesti tai yhteistoiminnallisesti tulevat folksonomiaksi. Folksonomiaa kutsutaan myös "social tagging" -termillä. Se tarkoittaa prosessia, jossa monet median käyttäjät lisäävät metadataa jaettavalle sisällölle avainsanojen muodossa.


title: Sosiaalinen kirjanmerkki

text: Sosiaalisissa kirjanmerkkijärjestelmissä käyttäjät tallettavat verkkosivuiksi linkkejä, joita he haluavat muistaa ja/tai jakaa. Nämä kirjanmerkit ovat tavallisesti julkisia. Niitä voidaan tallettaa yksityisesti ja jakaa määrätyille ihmisille tai ryhmille tai jakaa tietyissä verkoissa tai toisenlaisella yhdistelmällä julkisia ja yksityisiä verkkotunnuksia. Sallitut ihmiset voivat tavallisesti nähdä näitä kirjanmerkkejä kronologisesti, kategorioittain, tunnisteittain tai hakukoneen kautta.


title: Sosiaalinen kirjanmerkki

text: Monet sosiaalisten kirjanmerkkien palvelimet rohkaisevat käyttäjiä järjestelemään heidän kirjanmerkkejään informatiivisilla tunnisteilla traditionaalisten selainpohjaisten kansiojärjestelmien sijaan. Toisin sanoen ne sallivat valitun tunnisteen kirjanmerkkien näkemisen ja sisällyttävät informaation siitä, montako käyttäjää on merkinnyt sen kirjanmerkikseen. Jotkut sosiaaliset kirjanmerkkipalvelut tekevät johtopäätöksiä tunnisteista, jotka luovat tunnisteiden ja kirjanmerkkien ryppäitä.


title: Sosiaalinen kirjanmerkki

text: Monet sosiaalisten kirjanmerkkien palvelut tarjoavat verkkosyötteitä heidän kirjanmerkkilistoilleen sisältäen tunnisteittain järjestetyt listat. Näin lukijat tulevat tietoisiksi uusista kirjanmerkeistä kun muut käyttäjät ovat tallentaneet, jakaneet ja lisänneet tunnisteet niihin.


title: Sosiaalinen kirjanmerkki

text: Koska nämä palvelut ovat tulleet kypsiksi ja tulleet suosituiksi, niihin on lisätty ominaisuuksia kuten pisteytys ja kirjanmerkkien kommentointi, sekä kirjanmerkkien vienti www-selaimeen ja tuonti www-selaimesta. web-pohjainen sivuhuomautus, ryhmät tai muita sosiaalisia verkko-ominaisuuksia.


title: Sosiaalinen kirjanmerkki

text: Jaettujen online-kirjanmerkkien konseptin synty ajoittuu huhtikuuhun 1996 kun silloin julkistettiin itList, jonka ominaisuuksiin kuului julkiset ja yksityiset kirjanmerkit. Seuraavan kolmen vuoden aikana online kirjanmerkkipalvelut tulivat kilpailijoiksi kaupallisille yrityksille kuten Backflip, Blink, Clip2, ClickMarks, HotLinks, ja muille markkinoille tulijoille. Ne tarjosivat kansioita kirjanmerkkien organisointiin ja muutamat palvelut lajittelivat kirjanmerkit kansoihin (erilaisilla tarkkuuksilla). Blink-palvelu sisällytti selaimiin painonapit kirjanmerkkien tallettamiseen .Backflip mahdollisti käyttäjille lähettää kirjanmerkkejä toisille käyttäjille ja näyttää "Backflip this page" -painonappeja partnerien verkkosivuilla. Liiketoiminnallisten mallien puutteen vuoksi tämä aikainen sosiaalisten kirjanmerkkiyritysten sukupolvi epäonnistui kun dot.com:in kupla puhkesi. Backflip sulkeutui sitaatiin "economic woes at the start of the 21st century". Vuonna 2005, Blinkin perustaja sanoi: "I don't think it was that we were 'too early' or that we got killed when the bubble burst. I believe it all came down to product design, and to some very slight differences in approach."


title: Sosiaalinen kirjanmerkki

text:
Kun tarkastellaan korkealaatuista hakukonetta, sosiaalisella kirjanmerkkijärjestelmällä on useita etuja verrattuna traditionaaliseen
automatisoituun resurssin sijaintiin ja luokittelusovellukseen kuten hakukoneiden etsintärobotteja (spiders). Kaikki Internetin
tunnisteisiin perustuvat resurssit (kuten verkkosivut) on ihmisten tekemiä, jotka ymmärtävät resurssin sisällön verrattuna
sovellusten tekemiin verkkosivuihin. Algoritmeilla yrittävät määritellä resurssin merkityksen. Ihmiset voivat löytää
ja merkitä verkkosivuja, joita hakukoneiden robotit eivät ole huomanneet tai indeksoineet. Lisäksi sosiaalinen kirjanmerkkijärjestelmä voi pisteyttää resurssi perustuen siihen, montako kertaa käyttäjät ovat asettaneet
sen kirjanmerkiksi. Se on käytännöllisempi mittari loppukäyttäjille kuin järjestelmä, joka pisteyttää resursseja sen mukaan, miten
monta ulkoista linkkiä osoittaa siihen.


title: Sosiaalinen kirjanmerkki

text: Käyttäjille sosiaaliset kirjanmerkit voivat olla käyttökelpoinen pääsy koottuihin kokoelmiin kirjanmerkkejä eri tietokoneilta, laajojen kirjanmerkkikokoelmien hallinta, ja kirjanmerkkien jako muille. Kirjastot ovat löytäneet sosiaaliset kirjanmerkit käyttökelpoisena helppona tapana tarjota asiakkaille luetteloja informatiivisista linkeistä.


title: Sosiaalinen kirjanmerkki

text: Tiedon etsinnän näkökulmasta tunnistepohjaisissa järjestelmissä on haittapuolia. Ei ole olemassa standardoituja avainsanoja (s.o. folksonomia vs. kontrolloitu sanasto). Tunnisteiden standardoimattomuus (kuten yksikkömuoto, monikkomuoto, versaaliteksti), väärä tunniste kirjoitusvirheen takia, moniselitteiset tunnisteet, epäselvät tunnisteet synonyymien/antonyymien ristiriidan takia, jonkun käyttäjän epätavallinen tai persoonallinen tunnisteskeema, ei tapaa osoittaa hierarkkista suhdetta tunnisteiden välillä (esim. sivu voi olla nimetty tunnisteilla "juusto" ja "cheddar" ilman mitään mekanismia, joka ilmaisee, että cheddar on jalostettua juustoa tai yksi osaluokka juustoista).


title: Henning Larsen

text: Henning Larsen (20. elokuuta 1925 − 22. kesäkuuta 2013) oli tanskalainen arkkitehti. Hänet tunnetaan sekä Tanskassa että ulkomailla näkemyksellisenä arkkitehtina. Hänen maineikkaimpia töitään on Saudi-Arabian ulkoministeriön rakennus Riadissa.


title: Henning Larsen

text: Larsen oli Kööpenhaminan Taideakatemia arkkitehtikoulun professori 1958–1996 ja opetti myös ulkomailla.


title: Anca Parghel

text: Anca Parghel (16. syyskuuta 1957 Câmpulung Moldovenesc – 5. joulukuuta 2008 Timișoara) oli romanialainen jazzlaulaja, joka julkaisi useita albumeita 1980-luvulta alkaen. Hän valmistui Iașin konservatoriosta. Hän myös itse opetti sekä Romaniassa että ulkomailla. Hänellä sanotaan olleen neljän oktaavin ääniala. Hän kuoli munasarjasyöpää sairastettuaan.


title: Murray Heatley

text: Murray Heatley (s. 7. marraskuuta 1948 Calgary, Alberta, Kanada) on entinen kanadalainen jääkiekkoilija, joka pelasi ammattilaistasolla muun muassa WHA-liigassa ja Saksassa.


title: Murray Heatley

text: Heatleyn pojat Mark ja Dany Heatley ovat myös ammattilaisjääkiekkoilijoita.


title: Ministerikierrätys

text: Ministerikierrätys on epävirallinen termi, joka tarkoittaa useamman, yleensä saman puolueen, ministerin yhtäaikaista vaihtamista.


title: Ministerikierrätys

text: Suomessa yksi ministerikierrätys tehtiin Matti Vanhasen ensimmäisen hallituksen aikana vuonna 2005. Antti Kalliomäen tilalle valtiovarainministeriksi tuli SDP:n uusi puheenjohtaja Eero Heinäluoma. Johannes Koskisen tilalle oikeusministeriksi tuli Leena Luhtanen. Kalliomäestä tuli opetusministeri ja Tuula Haataisesta sosiaali- ja terveysministeri.


title: CivCity: Rome

text: CivCity: Rome on vuonna ilmestynyt kaupunginrakennuspeli. Peliisä on tarkoitus rakentaa antiikin roomalainen kaupunki. Pelin julkaisi Firefly Studios.


title: CivCity: Rome

text: Pelissä rakennetaan roomalainen kaupunki, johon ajan mukaan rakennetaan uusia rakennuksia. Aluksi on rakennettava kaupungin keskusrakennus. Sitten tarvitaan työpaikkoja (esim. marmorileirejä ja maatiloja) ja asukkaille taloja. Myöhemmin asukkaat voivat muuttaa insulaan. Jos kaupunkiin rakentaa heti esimerkiksi senaatin tai amfiteatterin, asukkaat ovat tyytymättömiä. Pelissä voi pelata yksittäisiä tehtäviä tai "tarinaa". On myös mahdollista tehdä oma ympäristön ja pelata siellä yksittäistä tehtävää. Rakentamisella on myös rajat: denarit.


title: JYPin SM-liigakausi 2009–2010

text: JYPin SM-Liigakausi 2009-2010 oli JYPin 25. kausi pääsarjassa. JYP aloitti kauden hallitsevana Suomen mestarina.


title: JYPin SM-liigakausi 2009–2010

text: JYP oli ennen kauden alkua myynyt eniten maaleja takoneen sentterinsä Jarkko Immosen Venäjälle KHL:ssä pelaavalle Ak Bars Kazanille. Myös Hippoksena paremmin tunnettu Synergia Areenaa laajennettiin. Katsojakapasiteetti nousi 4618:aan.


title: JYPin SM-liigakausi 2009–2010

text: Kausi alkoi kotiottelulla Kuopion Kalpaa vastaan. Ottelu päättyi Kalpan 4-1 voittoon. Myös seuraavat kolme ottelua Pelicansia, Bluesia ja Ilvestä vastaan päättyivät JYPin tappioihin. Kauden ensimmäisen voittonsa JYP saavutti vasta HPK:ta vastaan.


title: Youssef Msakni

text: Youssef M'sakni (myös "Youssef al-Msakni", , s. 28. lokakuuta 1990 Tunis) on tunisialainen jalkapalloilija. Keskikenttälaiturina pelaava M'sakni edustaa Qatarin pääsarjassa pelaavaa Al-Duhail Sports Clubia.


title: Youssef Msakni

text: Myös hänen vanhempi veljensä Iheb pelaa jalkapalloa Tunisian pääsarjassa.


title: Youssef Msakni

text: M'sakni aloitti jalkapalloilun Stade Tunisienin junioreissa, josta hän siirtyi heinäkuussa 2008 Espéranceen. Hän saavutti menestystä heti ensimmäisellä kaudellaan voitettuaan Tunisian pääsarjan mestaruuden lisäksi Arabian Mestarien liigan, sekä Pohjois-Afrikan Cup-voittajien cupin.


title: Youssef Msakni

text: Vuoden 2012 Afrikan-mestaruuskilpailun jälkeen M'sakni oli siirtyä Ranskaan Lilleen, mutta joukkue muutti mielensä pyrkiessään neuvottelemaan kolmen muun pelaajan kanssa. Huolimatta useiden eurooppalaisseurojen tarjouksesta M'sakni allekirjoitti neljän ja puolen vuoden sopimuksen Lekhwiyan kanssa. Siirtosumman kerrottiin olevan 23 miljoonaa dinaria. Hänen on tarkoitus siirtyä joukkueeseen tammikuussa 2013. M'sakni pelasi kauden 2011–2012 loppuun Tunisian pääsarjassa, jossa hän voitti maan mestaruuden lisäksi maalikuninkuuden. Hänen joukkueensa eteni myös Mestarien liigassa aina loppuotteluun saakka, jossa he hävisivät Al-Ahlille yhteismaalein 3–2.


title: Youssef Msakni

text: M'sakni siirtyi lopulta vuoden 2013 Afrikan-mestaruuskisojen jälkeen Lekhwiyaan ja pelasi ensimmäisen ottelunsa Al Wakrahia vastaan 10. helmikuuta 2013. M'sakni teki ottelun ainoan maalin, kun Lekhwiya voitti ottelun 0–1. M'sakni pelasi kauden aikana seitsemän sarjaottelua, joissa hän teki neljä maalia. Lekhwiya oli lopulta Qatarin pääsarjassa toinen. Sen sijaan se voitti Crown Prince Cupin.


title: Youssef Msakni

text: Kaudella 2013–2014 M'sakni juhli Qatarin mestaruutta, kun taas Crown Prince Cupissa Lekhwiya hävisi loppuottelussa El-Jaishille. M'sakni teki Qatarin pääsarjassa kaksitoista maalia ollen joukkueensa paras maalintekijä.


title: Youssef Msakni

text: M'sakni on edustanut Tunisiaa nuorten maajoukkueissa, jossa hän pelasi ensimmäisen kerran vuonna 2007 alle 17-vuotiaissa.


title: Youssef Msakni

text: Ensimmäisen A-maajoukkueottelun hän pelasi 9. tammikuuta 2010 harjoitusottelussa Gambiaa vastaan tullessaan vaihdosta kentälle Oussama Darragin tilalle. Toisen ottelunsa hän pelasi vuoden 2010 Afrikan kisoissa, jossa M'sakni syötti maansa avausmaalin Sambiaa vastaan. Lähes vuoden tauon jälkeen M'sakni palasi takaisin maajoukkueen riveihin harjoitusottelussa Baskimaata vastaan 28. joulukuuta 2011. Samaisessa ottelussa hän teki myös ensimmäisen maalinsa Tunisian maajoukkueessa. Uran toinen maali syntyi 23. tammikuuta vuoden 2012 Afrikan-mestaruuskisoissa Marokkoa vastaan.


title: Youssef Msakni

text: M'sakni valittiin myös vuoden 2013 Afrikan-mestaruuskisoihin, jossa hän teki avausottelussa maalin Algeriaa vastaan. Tunisian kisat päättyivät kuitenkin alkulohkoon.


title: Korruptio Japanissa

text:
Korruptio Japanissa kertoo korruptiosta Japanissa. Japani oli Transparency Internationalin korruptioindeksissä vuonna 2009 Britannian kanssa jaetulla sijalla 17. ja vuonna 2008 jaetulla sijalla 17 Irlannin kanssa.
arvioiduista 180 maasta.


title: Korruptio Japanissa

text: Japanin ‘dango’ -järjestelmässä julkisten töiden hakijat ovat ennakkoon laittomasti keskenään sopineet, kuka voittaa tarjouskilpailun, vaikka useampi toimija tekee tarjouksen.


title: Korruptio Japanissa

text: Japanissa poliitikkojen keräämät laittomat vaalituet ja virheelliset kirjaukset ovat aiheuttaneet useita skandaaleja. Lehdistön aktiivisuus on ollut ratkaisevaa väärinkäytösten havaitsemisessa.


title: Granatnik wz.36

text: Granatnik wz.36 (tunnetaan myös pidemmällä nimellä Granatnik 46 mm wz.36) oli puolalainen 46 millimetrin kaliiberin kranaatinheitin, joka suunniteltiin alun perin vuonna 1920 nimellä Granatnik 46 mm wz.30. Kranaatiheittimen rakenteeseen tehtiin myöhemmin muutoksia ja sen varsinainen valmistaminen alkoi "Granatnik wz.36" -nimellä vuonna 1936.


title: Granatnik wz.36

text: Toista maailmansotaa edeltävänä aikana Granatnik wz.36:sta tuli Puolan armeijan pääasiallinen kranaatinheitin ja se oli puolalaisten joukkojen käytössä vielä Natsi-Saksan Puolan offensiivin aikana. Aseen valmistus päättyi Saksan miehitettyä Puolan vuonna 1939.


title: Korruptio Haitissa

text:
Haiti on yksi maailman korruptoituneimmista maista. Haiti oli Transparency Internationalin korruptioindeksissä vuonna 2009 jaetulla sijalla 168 viiden muun maan kanssa ja vuonna 2008 sijalla 177 arvioiduista 180 maasta. Haiti on esimerkki maasta, jossa korrelaatio lahjuspyyntöjen ja maan korruptionäkemysten välillä on pieni, vastaten lähes Kanadan tasoa. Haitilaisten kokevat maansa korruption vähäiseksi, vaikka lahjuksia on vastaanottanut 10 % väestöstä, joka toista on syytetty korruptiosta edellisen vuoden aikana ja kunnalliset viranomaiset, koulut ja terveydenhuolto on pyytänyt lahjuksia noin 60 %:lta kyselyyn vastanneista.
Pääkaupungissa Port-au-Prince on vesipula. Vesiventtiileitä suljetaan ja avataan päivittäin alueittain ja katu kadulta. Rikkaammat ihmiset lahjovat vedenjakelijoita saadakseen enemmän vettä. Samanaikaisesti slummivesijärjestöt lahjovat vedenjakelijoita omien tankkiensa täyttämiseksi, joista he myyvät vettä asukkaille. Lopullinen lahjuksista kärsijä on slummiasukas, joka todennäköisesti joutuu maksamaan vedestä lahjusten vuoksi enemmän. Yleisesti kehitysmaissa arvioidaan korruption nostavan vesihuoltokustannuksia 30 %.


title: Korruptio Haitissa

text: Haitin diktaattori Jean-Claude ‘Baby Doc’ Duvalier (1971-1986) kavalsi 515 miljoonaa dollaria julkisia rahoja. Duvalier siirsi tupakkaveroja, kaivostuloja, ajoneuvojen vakuutustuloja ja kansallisia rahapelituloja valvomaansa ”sosiaalirahastoon”. Hän perusteli rahastoa hyvällä isänmaallisuudella, mutta käytti rahastoa yksityisenä tilinä. Hän sai ystävineen myös lainoja valtion omistamalta pankilta ilman takaisinmaksua. Duvalier pakeni Ranskaan vuonna 1986. Duvalier oli siirtänyt varoja Sveitsin tileille, mutta Haitilla oli vaikeuksia hankkia kaikkia Sveitsin vaatimia todisteita riittävän nopeasti saadakseen varat Sveitsiltä palautettua. Kansainväliset, Haitin ja Sveitsin kansalaisjärjestöt olivat tyrmistyneitä, kun Sveitsi halusi palauttaa rahat diktaattori Jean-Claude Duvalier:lle vuonna 2007. Asiaa kommentoi myös YK ja maailmanpankki. Haitin presidentti kirjoitti vetoomuksen Sveitsin presidentille 13.8.2007, joka antoi vuoden lisäaikaa.


title: Sony α 300

text: Sony α 300 on Sony:n valmistama järjestelmäkamera, joka esiteltiin tammikuussa 2008 yhdessä sisarmalliensa α 200 ja α 350 kanssa. Yhteistä α 200- ja α 300-malleilla on 10,2 megapikselin APS-C -kokoinen CCD-kenno ja runkoon rakennettu kuvanvakain. Erotuksena α 200-mallista α 300:ssa on "live view" -toiminto, joka mahdollistaa kuvaamisen pokkarikameratyylisesti sommittelemalla kuva kameran takaosassa olevan näytön avulla, sekä taittuva nestekidenäyttö. α 350 eroaa α 300-mallista sensorinsa osalta, jossa on 14,2 megapikselin kenno. Kameran mukana pakkauksessa toimitetaan Sony DT -objektiivi (18-70mm / F3,5-5,6). Muistikorttina kamerassa toimii CompactFlash. Joissakin kameraa koskevissa tiedoissa mainitaan kameraan sopivan myös Sonyn Memory Stick pro duo -korttien, mutta tämä on harhaanjohtavaa sikäli, että Memory stick -kortit tarvitsevat adapterin. Näiden sovittimien saatavuus on kehno.


title: Sony α 300

text: Sony on nimennyt kuvanvakaimensa "Super Steady Shotiksi". Kuvainvakain on kameran rungossa ja se toimii liikuttamalla kameran kennoa liikkeen mukaisesti. Englanninkielinen termi toimintaperiaatteelle on "sensor shift". Sonyn mukaan vakaimen tuoma etu kuvaustilanteessa on 2–3 f-arvoa. Arviot tukevat tätä väitettä. Rungon sisäisen kuvanvakautuksen hyvä puoli on, että se toimii kaikilla kameraan kiinnitettävillä objektiiveilla. Huonona puolena on, että etsimen läpi ei näe kuvanvakaimen toimintaan. Vastaavasti joidenkin muiden valmistajien (Canon, Nikon) käyttämä vakautusjärjestelmä näkyy etsimen läpi, mutta vakain on ostettava jokaiseen linssiin erikseen.


title: Sony α 300

text:
Tarvikeobjektiiveja Sonyn "Alpha bajonet" -kiinnitykseen valmistavat ainakin Sigma ja Tamron. Lisäksi vanhat Minoltan "Alpha bajonet" -kiinnitykseen valmistamat objektiivit sopivat kameraan. Minoltan objektiiveissa on huomioitavaa, että "Rokkor" ja "Vectus" mallimerkinnällä varustetut objektiivit eivät ole yhteensopivia. Lisäksi on huomioitava muuntokerroin kinofilmikokoisten ja APS-C kennolle tarkoitettujen objektiivien välillä. Sony α 300 kamerassa muuntokerroin on 1,5.
Sonyn α 300-mallin korvaa vuoden 2009 lopulla uusi α 330.


title: Pascal Bodmer

text: Pascal Bodmer (s. 4. tammikuuta 1991) on saksalainen mäkihyppääjä. Hän edustaa SV Messtetten -seuraa.


title: Pascal Bodmer

text: Bodmer sai junioreiden MM-kilpailuissa kultaa joukkuemäessä Zakopanessa 2008. Seuraavana talvena hän sai Strbske Pleson junioreiden MM-kilpailuissa hopeaa joukkuemäessä ja oli henkilökohtaisessa kilpailussa neljäs.


title: Pascal Bodmer

text: Bodmer kilpaili maailmancupissa ensimmäisen kerran Titisee-Neustadtissa helmikuussa 2007. Ensimmäisen pistesijansa hän sai muutamaa päivää myöhemmin oltuaan Klingenthalissa 29:s. Hän sijoittui toiseksi kauden 2009–2010 avauskilpailussa Kuusamossa. Tätä ennen hänen paras maailmancupsijoituksensa oli 19:s Oberstdorfin lentomäessä kaudella 2008–2009.


title: Kööpenhaminan ooppera

text: Kööpenhaminan oopperatalo eli Operaen på Holmen on Kööpenhaminassa sijaitseva Tanskan kansallisoopperan toimitila, joka vihittiin käyttöön 15. tammikuuta 2005. Sen on suunnitellut arkkitehti Henning Larsen, ja sen aloitteentekijä ja rahoittaja oli Arnold Mærsk Mc-Kinney Møller.


title: Kööpenhaminan ooppera

text: Talossa on kaksi näyttämöä, suuri näyttämö, jonne mahtuu noin 1 500 katsojaa, ja "Takkelloftet", jossa on 200 istumapaikkaa. Lisäksi talossa on aputiloja, kuten harjoitussaleja ja pukuhuoneita. Talossa toimii myös baletti ja siellä pidetään konsertteja.


title: Kööpenhaminan ooppera

text: Arkkitehti Larsen on jälkikäteen vaitiololupauksestaan huolimatta paljastanut millaisia rakentamisaikaisia ongelmia hänellä oli rahoittajan kanssa.


title: Schermer

text: Schermer on entinen kunta ja polderi Alankomaissa, Pohjois-Hollannin maakunnassa. Kunnan pinta-ala oli 64,44 km², josta vesialuetta 2,9 km². Sen asukasluku oli syyskuun 2009 lopussa 5 365.


title: Stede Broec

text: Stede Broec on kunta Alankomaissa, Pohjois-Hollannin maakunnassa, Länsi-Frieslandin alueella. Sen pinta-ala on 16,42 km² (josta vettä 1,64 km²). Kunnan asukasluku oli syyskuun 2009 lopussa 21 259.


title: MGP Nordic 2007

text: MGP Nordic 2007 oli kolmas MGP Nordic -laulukilpailu. Se järjestettiin Oslo Spektrumissa Oslossa, Norjassa. Kilpailun voitti Norjan edustaja Celine kappaleella Bæstevænna. Suomi osallistui MGP Nordiciin ensimmäistä kertaa.


title: Uitgeest

text: Uitgeest on kunta Alankomaissa, Pohjois-Hollannin maakunnassa. Sen pinta-ala on 22,31 km² (josta vettä 3,13 km²). Sen asukasluku oli syyskuun 2009 lopussa 12 621.


title: Robert Keith

text: Robert Keith (10. helmikuuta 1898 Fowler, Indiana – 22. joulukuuta 1966 Los Angeles, Kalifornia) oli yhdysvaltalainen näyttelijä. Hän esiintyi teatterissa, televisiossa ja elokuvissa. Hänet nähtiin muiden muassa elokuvissa "Luoti luodista" (1950), "14 tuntia" (1951), "Hurjapäät" (1953) ja "Enkeleitä Broadwaylla" (1955). Hän sai arvostusta lisäksi näytelmäkirjailijana teoksensa "The Tightwad: A Comedy in Three Acts" (1927) myötä.


title: Robert Keith

text: Robert Keithin alkuperäinen nimi oli Rolland Keith Richey. Näyttelijä oli neljästi naimisissa. Yksi hänen puolisoistaan oli Peg Entwistle, jonka kanssa hän avioitui vuonna 1927 ja oli naimisissa kaksi vuotta. Näyttelijä Brian Keith oli Robert Keithin poika.


title: Twilight (elokuvasarja)

text: Twilight () on Summit Entertainmentin tuottama yhdysvaltalainen elokuvasarja, joka perustuu Stephenie Meyerin kirjasarjaan "Houkutus". Sarjan pääosissa näyttelevät Kristen Stewart, Robert Pattinson ja Taylor Lautner.


title: Twilight (elokuvasarja)

text: Elokuvat on käsikirjoittanut Melissa Rosenberg. Catherine Hardwicken ohjaama sarjan ensimmäinen osa "Twilight – Houkutus" sai ensi-iltansa 21. marraskuuta 2008. Sarjan toinen osa, Chris Weitzin ohjaama "Twilight – Uusikuu", tuli ensi-iltaan 20. marraskuuta 2009. Sarjan kolmannen osan, "Twilight – Epäilys", on ohjannut David Slade. Se sai ensi-iltansa 30. kesäkuuta 2010. Viimeinen kirja jaettiin kahdeksi elokuvaksi, joista "Twilight – Aamunkoi, osa 1" sai ensi-iltansa 18. marraskuuta 2011 ja sarjan päättänyt "Twilight – Aamunkoi, osa 2" 16. joulukuuta 2012.


title: Twilight (elokuvasarja)

text: "Houkutus" () on yhdysvaltalaisen kirjailijan Stephenie Meyerin kirjoittama, romantiikalla maustettu neliosainen fantasiakirjasarja. Meyer sai idean kirjasarjaan erittäin todentuntuiseksi kuvailemastaan unestaan, jossa tyttö ja vampyyripoika keskustelivat suhteestaan ja siitä, miten vampyyripojan oli taisteltava vastaan haluaan juoda tytön verta, vaikka hän halusi sitä niin kovasti.


title: Twilight (elokuvasarja)

text: Sarjan ensimmäinen osa "Twilight" ilmestyi alkuperäiskielellä vuonna 2005 ja samana vuonna suomennettuna nimellä "Houkutus". Toinen osa "New Moon" ilmestyi vuonna 2006 ja sen suomennos "Uusikuu" vuonna 2007. Kolmas osa "Eclipse" julkaistiin vuonna 2007 ja suomeksi 2008 nimellä "Epäilys". Kirjasarjaan kuuluu lisäksi vuonna 2008 ilmestynyt "Breaking Dawn", joka ilmestyi suomeksi nimellä "Aamunkoi" lokakuussa 2009. "Houkutus"-sarjan kirjoja on myyty maailmanlaajuisesti yli 42 miljoonaa kappaletta, ja sitä on käännetty yli 37 kielelle.


title: Twilight (elokuvasarja)

text: Vuonna 2007 Summit Entertainment alkoi suunnitella elokuvasarjaa Meyerin "Houkutus"-kirjasarjan pohjalta ja alkoi kehittää elokuvaa sarjan ensimmäisestä osasta "Houkutus". Vuoden 2008 marraskuun puolivälissä Summit Entertainment julkisti hankkineensa elokuvaoikeudet Meyerin kirjasarjan jäljellä oleviin osiin "Uusikuu", "Epäilys" ja "Aamunkoi". 22. marraskuuta 2008, päivä ensimmäisen elokuvan "Twilight – Houkutuksen" taloudellisesti menestyksellisen ensi-illan jälkeen, Summit ilmoitti tekevänsä elokuvan myös kirjasarjan toisen osan "Uudenkuun" pohjalta. Helmikuussa 2009 yhtiö julkisti tekevänsä elokuvan kirjasarjan kolmannen osan "Epäilyksen" pohjalta.Sarja kertoo teini-ikäisestä Isabella Swanista (Kristen Stewart), joka ensimmäisessä elokuvassa muuttaa Forksiin isänsä luokse, kun hänen äitinsä muuttaa Floridaan uuden miehensä kanssa. Hän tapaa koulussa oudon pojan Edward Cullenin (Robert Pattinson) ja tämän perheen. Myöhemmin hän rakastuu Edwardiin mutta hänelle valkenee, että tämä on vampyyri. Cullenien pelatessa baseballia paikalle osuu kolme vampyyria: Jäljittäjä James, Victoria ja Laurent. Toisin kuin Cullenit, he juovat ihmisten verta. James alkaa jäljittää Bellaa huomatessaan tämän olevan ihminen. Hän uskottelee Bellalle, että on kidnapannut tämän äidin, ja Bellan pitäisi saapua balettistudiolle, jossa hän joskus pienenä harrasti balettia. Bella saapuu studiolle mutta huomaa, että James on huiputtanut häntä. James puree Bellaa, mutta Edward saa imettyä myrkyn niin, ettei Bella muutu vampyyriksi. Tästä alkaa Bellan halu muuttua vampyyriksi. Victoria haluaa kostaa kumppaninsa kuoleman.


title: Twilight (elokuvasarja)

text: Bella viettää vastentahtoisesti syntymäpäiviän Culleneilla, kun hän saa paperiviillon avatessaan lahjoja. Jasper hyökkää Bellaa kohti mutta Edward saa pelastettua Bellan. Pian tämän jälkeen Edward jättää Bellan väittäen ettei rakasta tätä enää. Cullenien perhe muuttaa pois Forksista. Bella etsii lohtua Jacob Blackilta (Taylor Lautner) ja heistä tuleekin hyviä ystäviä. Jacobille kuitenkin kehittyy romanttisia tunteita Bellaa kohtaan. Bellalle paljastuu, että Jacob on ihmissusi. Bellan hypätessä kalliolta huvin vuoksi Edward luulee väärinkäsityksen kautta, että Bella on kuollut, vaikkei oikeasti ole, ja lähtee Voltureille anomaan kuolemaa, sillä ei voi elää maailmassa, jossa Bellaa ei ole. Alice ja Bella lähtevät Italiaan estääkseen Edwardin suunnitelmat ja todistamaan, että Bella on elossa.


title: Twilight (elokuvasarja)

text: Bella ja Edward ovat taas yhdessä, ja Jacob on sydän murtuneena vältellyt Bellaa. Bella kaipaa parasta ystäväänsä. Ihmissudet ja vampyyrit joutuvat kuitenkin tekemään aselevon keskenään, kun Victoria (Bryce Dallas Howard) vainoaa Bellaa edelleen kostaakseen Jamesin kuoleman. Hänestä on reilumpaa antaa Bellan kuolla, sillä silloin Edward saisi kokea saman tuskan kuin mitä hän koki kun hänen kumppaninsa kuoli. Hän luo vastasyntyneiden vampyyrien joukon, jota vastaan Cullenien ja Quileute-heimon on taisteltava. Taisteluiden aikana Bella tajuaa, että on ollut koko ajan ollut rakastunut Jacobiin. Elokuvassa paljastuu myös muutaman Cullenin perheen jäsenen takauma siitä, kuinka he muuttuivat vampyyreiksi. Esimerkiksi Rosalien ja Jasperin takaumat esiintyvät elokuvassa.


title: Twilight (elokuvasarja)

text: Elokuva ilmestyi kahdessa osassa, joista ensimmäinen ilmestyi 18. marraskuuta 2011 ja toinen 16. marraskuuta 2012. Elokuva perustuu "Aamunkoi"-kirjan juoneen. Elokuvan ensimmäisessä osassa Bella viettää häitään Edwardin kanssa ja lähtevät häämatkalle saarelle. Jacob on varma, että Edward tappaa Bellan loman aikana tai vähintään muuttaa vampyyriksi. Bella kuitenkin tajuaa olevansa raskaana, jolloin Bella ja Edward lähtevät heti takaisin Forksiin. Cullenien perheessä liki kaikki ovat varmoja, että Bella ei kestä raskautta, koska lapsi kasvaa nopeasti ja on hyvin vahva, sillä hän on kuitenkin puoliksi vampyyri. Juonen käänteitä tapahtuu kun kaikki Forksissa eivät tahdo lapsen syntyvän, saati Bellan jäävän eloon lapsen kanssa, joten monien on taisteltava jopa läheisiään vastaan. Lapsi kuitenkin syntyy terveenä. Bella ei meinaa elvytyksestä huolimatta herätä. Edward ja Jacob ovat jo varmoja, että ovat menettäneet hänet, vaikka Carlisle vakuuttaa Bellan olevan elossa ja pysyvän hiljaa häneen ruiskutetun morfiinin ansiosta. Loppusuoralla juuri ennen lopputekstejä Bella kuitenkin herää vampyyrinä.


title: Twilight (elokuvasarja)

text: Elokuvan toisessa osassa Bella totuttelee uuteen elämäänsä vampyyrinä ja tapaa Renesmeeksi nimetyn lapsensa ensimmäiseen kertaan tämän syntymän jälkeen. Pian Bella saa tietää, että Jacob on leimautunut Renesmeehen ja raivostuu. Kun Jacob vielä puhuu Renesmeestä keksimällään lempinimellä, Bella yrittää hyökätä tämän kimppuun, mutta vahingoittaakin väliin tullutta Sethiä. Renesmee kasvaa kovaa vauhti ja kaikki ovat huolissaan kuinka kauan aikaa he saavat viettää tämän kanssa. Kun Cullenien ”serkku” Irina ilmiantaa väärinkäsityksen seurauksena Cullenit Voltureille kuolemattoman lapsen luomisesta, Alice näkee näyn, jossa Volturit tulevat tuhoamaan Renesmeen. Cullenit alkavat etsiä todistajia, jotka voisivat todistaa Voltureille, että Renesmee ei ole kuolematon lapsi vaan, että tämä on puoliksi ihminen ja puoliksi vampyyri. Myös Bella tekee Alicen vihjeiden avulla omia valmisteluita siltä varalta, että hän Edward kuolisivat ja Jacob pakenisi Renesmeen kanssa. Voltureiden saavuttua ja tilanteen alkaessa näyttää epätoivoiselta Alice saapuu paikalle viimeisen ja tärkeimmän todistajan kanssa.


title: Twilight (elokuvasarja)

text: Elokuvan sävellyksen teki Carter Burwell. Elokuvan soundtrackin julkaisi Chop Shop Records yhdessä Atlantic Recordsin kanssa 4. marraskuuta 2008. Musiikkisuunnittelija Alexandra Patsavas valitsi soundtrackille tulleet kappaleet. Stephenie Meyer oli osittain mukana kappaleiden valinnassa. Soundtrack nousi Billboard 200 -listan kärkeen ja on myynyt yli 2,2 miljoona kappaletta. Paramore-yhtyeen "Decode" oli ensimmäinen soundtrackilta julkaistu single. Se ilmestyi yksinoikeudella viralliselle Paramore Fanclubin sivulle sekä Stephenie Meyerin virallisille kotisivuille on 1. lokakuuta 2008. "Decoden" musiikkivideo, joka sisältää kohtauksia "Twilight – Houkutuksesta", julkaistiin 3. marraskuuta 2008. Toisena singlenä soundtrackilta julkaistiin Perry Farrellin kappale "Go All The Way (Into the Twilight)". Se julkaistiin 23. lokakuuta 2008 Stephenie Meyerin kotisivuilla.


title: Twilight (elokuvasarja)

text: Twilight – The Score sisältää Carter Burwellin elokuvaa varten tekemät sävellykset. Carter Burwell sävelsi ja organisoi "Score"-albumin noin 9-10 viikossa. Se nauhoitettiin noin kahdessa viikossa myöhään syyskuussa 2008. "Twilight: The Score" julkaistiin digitaalisesti 25. marraskuuta 2008, ja kauppoihin se ilmestyi Yhdysvalloissa 9. joulukuuta 2008.


title: Twilight (elokuvasarja)

text: "Twilight – Uudenkuun" sävellyksestä vastasi Alexandre Desplat. Desplat oli työskennellyt ennen "Twilight – Uuttakuuta" ohjaaja Weitzin kanssa tämän vuoden 2007 elokuvassa "Kultainen kompassi". Elokuvan soundtrackin, jonka kappaleet on valinnut musiikkisuunnittelija Alexandra Patsavas, julkaisi Chop Shop Records yhdessä Atlantic Recordsin kanssa 16. lokakuuta 2009. Alun perin soundtrack piti julkaista 20. lokakuuta 2009, mutta suuren suosion takia sen julkaisua aikaistettiin neljällä päivällä.


title: Twilight (elokuvasarja)

text:
Ensimmäiseen elokuvaan kaksi kappaletta säveltänyt yhtye Paramore ilmoitti, ettei ole halukas osallistumaan toiseen elokuvaan. "Twilight – Uudenkuun" ohjaaja Chris Weitzin kertoi ennen soundtrackin julkaisua sille tulevan kappaleita yhtyeiltä kuten Radiohead, Muse ja Band of Skulls.
26. heinäkuuta 2009 The Used -bändin laulaja Jeph Howard ilmoitti Twitterin kautta yhtyeensä levyttävän kappaletta "Twilight – Uudenkuun" soundtrackille. Death Cab for Cutie teki varta vasten elokuvan soundtrackille kappaleen "Meet Me On the Equinox", jonka ensikuunteluvideo julkaistiin 9. syyskuuta 2009. Koko kappale kuultiin ensi kertaa 13. syyskuuta 2009 järjestetyssä MTV Video Music Awards -gaalassa. Myöhään syyskuussa 2009 julkaistiin toinen albumilta löytyvä kappale "Satellite Heart", jonka esittää Anya Marina.


title: Twilight (elokuvasarja)

text: 7. lokakuuta 2009 julkaistiin Death Cab for Cutien singlen "Meet Me On the Equinox" virallinen musiikkivideo. Video sisältää kohtauksia ja kuvia "Twilight – Uusikuu" -elokuvasta.


title: Twilight (elokuvasarja)

text: New Moon – The Score sisältää Alexandre Desplatin elokuvaan tekemät sävellykset. Desplat korvasi säveltäjä Carter Burwellin, joka sävelsi musiikin elokuvasarjan ensimmäiseen osaan "Twilight – Houkutus". Desplat on ennen "Twilight – Uuttakuuta" työskennellyt ohjaaja Weitzin kanssa tämän vuoden 2007 elokuvassa "Kultainen kompassi". Yhdysvalloissa "Score"-albumi julkaistiin 24. marraskuuta 2009.


title: Twilight (elokuvasarja)

text: Lokakuussa 2009 Muse kertoi MTV:n haastattelussa, että yhtye saattaisi olla valmis tekemään kappaleita myös "Twilight – Epäilys" -elokuvaa varten. Muse on luovuttanut kappaleitaan kahteen edelliseen sarjan elokuvaan. Toukokuun alussa Stephenie Meyer kertoi virallisilla kotisivuillaan, että Muse tekee elokuvan soundtrack-levylle kappaleen, josta tulee myös heidän singlensä. Kappale on nimeltään "Neutron Star Collision (Love is Forever)". Kyseinen single julkaistaan 17. toukokuuta 2010.


title: Twilight (elokuvasarja)

text: Eclipse – The Score -levyn sävelsi Howard Shore, joka on säveltänyt musiikkia myös "Taru sormusten herrasta" -elokuviin. Virallinen soundtrack-levy julkaistaan 8. kesäkuuta 2010.


title: Twilight (elokuvasarja)

text: "Twilight – Houkutuksesta" tuli suuri taloudellinen menestys: se tuotti avauspäivänään 35,7 miljoonaa dollaria ja kokonaisuudessaan keräsi ensi-iltaviikonloppunaan yli 70,55 miljoonaa dollaria. Kaikkiaan elokuva on tuottanut yli 379 miljoonaa dollaria.


title: Twilight (elokuvasarja)

text: "Twilight – Uusikuu" teki historian parhaan yöennakon ennätyksen, kun se tuotti yöennakoillaan 26,3 miljoonaa dollaria. Elokuva tuotti avauspäivänään 72,7 miljoonaa dollaria, mikä rikkoi myös parhaimman avauspäivän ennätyksen. Koko avausviikonloppunaan "Twilight – Uusikuu" tuotti Yhdysvalloissa 140,7 miljoonaa dollaria. Maailmanlaajuiset tuotot mukaan luettuna elokuva tuotti avausviikonloppunaan 258,8 miljoonaa dollaria. Suomessa "Twilight – Uudenkuun" kävi katsomassa avausviikonloppuna yli 70 000 ihmistä, ja se oli viikonlopun katsotuin elokuva.


title: Twilight (elokuvasarja)

text: Taloudellisesta menestyksestä huolimatta elokuvasarjan vastaanotto kriitikoiden keskuudessa on ollut ristiriitainen. Sarjan ensimmäisellä osalla "Twilight – Houkutus" on hallussaan "mätä" arvosana Rotten Tomatoes -sivustolla sivuston huippukriitikoiden keskuudessa. Kriitikoiden antamista 36 arvostelusta 56 % oli positiivisia. Jatko-osa "Uusikuu" sai myös arvosanan "mätä", kun 40 huippukriitikosta vain 40 % antoi elokuvalle positiivisen arvosanan. Sarjan kolmas osa "Epäilys" sai edeltäjiään parempia arvosteluja. Sillä on 66 % "tuore" arvosana Rotten Tomatoes -sivustolla perustuen 35 arvosteluun. "Twilight"-elokuvasarja on myös valittu kaikkien aikojen huonoimmaksi elokuvasarjaksi.


title: Gazan kuningaskunta

text: Gazan kuningaskunta oli valtio eteläisessä Afrikassa 1800-luvulla. Se syntyi, kun Shaka Zulu lähetti kenraalinsa Soshanganen nykyisen Mosambikin alueelle valloittamaan tsonga-heimon asuinsijoja. Soshangane löysi viljavaa maata ja rauhallisia asukkaita, ja päätti jäädä alueelle sen sijaan että olisi palannut Shakan hoviin. Hän perusti kuningaskunnan, jonka nimesi isoisänsä mukaan Gazaksi. Soshangane koulutti armeijan ja valtasi alueita myös portugalilaisilta. Alueen kansaa alettiin kutsua nimellä shangaanit. Uuden kuningaskunnan perustaminen oli osa Mfecaneliikettä. Sen ensimmäinen pääkaupunki oli lähellä nykyistä Maputoa. Shaka Zulu hyökkäsi sinne, mutta hävisi taistelun ja sai surmansa.


title: Gazan kuningaskunta

text: Gazan kuningaskunta rikastui orjakaupan avulla. Valtakunta laajeni Komati- ja Sambesi-jokien väliselle alueelle. Laajimmillaan se oli 1860-luvulla. Soshanganen kuoltua hänen poikansa kiistelivät perinnönjaosta. Vuonna 1895 viimeinen hallitsija, Gungunhana, jäi portugalilaisten vangiksi ja karkotettiin Azoreille.


title: Sosiaalikeskus (sosiaalitoimi)

text: Sosiaalikeskus on sosiaalitoimen valtion henkilöstölle ja yhteistyökumppaneille sekä kaupunkilaisille tarjoama palvelu. Sen tehtävänä on tukea asiakkaitaan heidän elämäntilanteissaan erilaisin tuin ja avustuksin. Sosiaalikeskuksella tarkoitetaan koko sosiaali- ja terveyslautakunnan alaista henkilöstöä ja sen kaikkia yksiköitä.


title: Sosiaalikeskus (sosiaalitoimi)

text: Sosiaalitoimen tulosalueet ovat:Sosiaalitoimen sosiaalikeskukset toimivat sosiaaliviraston rakennuksesta käsin. Niiden toiminta-ajatuksena on sosiaalisen turvallisuuden ja toimintakyvyn takaaminen kaikille siten, että jokainen kuntalainen voi toteuttaa omia voimavarojaan.


title: Hal Roach

text: Harry Eugene "Hal" Roach (14. tammikuuta 1892 Elmira, New York – 2. marraskuuta 1992 Bel Air, Los Angeles, Kalifornia) oli yhdysvaltalainen elokuvatuottaja, -ohjaaja ja -käsikirjoittaja. Hän tuotti 1920- ja 1930-luvulla komediaelokuvia, joiden pääosissa esiintyivät muun muassa Harold Lloyd, Will Rogers, Snub Pollard, Charley Chase, Stan Laurel ja Oliver Hardy. Hän tuotti myös "Meidän sakki" -komediaelokuvasarjan.


title: Hal Roach

text: Roach perusti elokuvatuotantoyhtiönsä vuonna 1914 tuottaakseen Harold Lloydin komedioita. Ensimmäinen yhtiön menestyselokuva oli seuraavana vuonna ilmestynyt "Just Nuts". Hal Roach Studios perustettiin 1920 Culver Cityyn, Kaliforniaan. Studio tuotti 1920-luvun aikana noin 2 000 lyhyttä komediaelokuvaa. Uransa alkuvaiheessa Roachin kanssa työskennelleisiin henkilöihin kuuluvat muun muassa ohjaajat Leo McCarey ja George Stevens ja näyttelijät Jean Harlow, Boris Karloff ja Paulette Goddard. Parhaan lyhytelokuvan Oscar-palkinnon Hal Roach sai vuonna 1932 Laurel & Hardy -elokuvalla "Muuttomiehet pulassa" ja vuonna 1936 "Meidän sakki" -sarjan jaksolla "Bored of Education". Roachin komediatuotanto väheni 1930-luvulla, johtuen osittain suosituimpien näyttelijöiden siirtymisestä muiden studioiden palvelukseen. Vuosikymmenen loppupuolella hän tuotti muun muassa elokuvan "Hiiriä ja ihmisiä". Toisen maailmansodan jälkeen Roach siirtyi tuottamaan televisiosarjoja. Roach antoi studionsa johdon pojalleen 1950-luvun puolessavälissä, ja studio päätyi konkurssiin 1959 ja sen rakennukset purettiin 1963.


title: Hal Roach

text: Kolmannen Oscar-palkintonsa Hal Roach sai 92-vuotiaana, jolloin hän sai kunniapalkinnon elämäntyöstään. Roach on saanut myös tähden Hollywood Walk of Famelle.


title: Chris Cheney

text: Christopher John Cheney (s. 2. tammikuuta 1975, Melbourne, Australia), tuttavallisemmin Chris Cheney, on australialaisen The Living End -rockyhtyeen laulaja ja kitaristi. Hänen tavaramerkkinään toimii Gretsch White Falcon -kitara.


title: Chris Cheney

text: Cheney pitää 1950-luvun rock-musiikkia suurimpana vaikuttajanaan ja ensimmäisenä musiikillisena rakkautenaan.


title: Ahool

text: Ahool on jättiläismäistä lepakkoa muistuttava kryptidi, jonka väitetään elävän Indonesiassa Jaavan saaren länsiosissa. Olento on saanut nimensä voimakkaan, huhuilevan äänensä takia. Ensimmäinen kirjattu havainto on vuodelta 1925. Olentoa kuvaillaan lepakoksi, jolla on apinan pää. Sen ruumiin kerrotaan olevan metrin mittainen ja siipien kärkivälin peräti neljä metriä.


title: Ahool

text: Tarujen ja silminnäkijöiden mukaan Ahool elää viidakoissa sijaitsevissa luolissa ja saalistaa ravinnokseen kaloja joesta. Muutamia Ahoolin väitettyjä pesäluolia on yritetty tutkia, mutta ne ovat osoittautuneet erittäin syviksi ja vaikeakulkuisiksi.